text:
191Jaanong e rile Apolo a le kwa Korinthe, Paulo a fitlha kwa Efeso, a sena go ralala dinaga tse di kwa godimo; a fitlhela barutwa bangwe teng. 2A ba botsa a re: “A e rile fa lo dumela, lwa amogela Mowa o o Boitshepo?”
Ba mo araba ba re: “Nnyaya, le e seng go utlwa gore go na le Mowa o o Boitshepo.”
3A botsa gape a re: “Lo kolobeditswe ka kolobetso efe?”
Ba re: “Ka kolobetso ya ga Johane.”
4Paulo a re: “Johane o kolobeditse ka kolobetso ya tlhabologo, a bolelela batho gore ba dumele mo go ene yo tlang morago ga gagwe, e bong Jesu.”
5Ya re ba sena go utlwa jalo, ba kolobediwa mo leineng la Morena Jesu. 6Mme ya re Paulo a ba baya diatla, Mowa o o Boitshepo wa tla mo go bone, ba bua ka diteme, ba be ba porofesa.
10:44,46
7Mme banna botlhe bao e ne e ka nna ba ba 12.
8Jaanong a tsena mo senagogeng, a bua ka ga puso ya Modimo ka bopelokgale dikgwedi tse tharo, a fetolana nabo, a leka go ba kgona. 9E rile bangwe ba ithatafatsa dipelo, ba sa utlwe, ba bua bosula ka ga Tsela ya bokeresete fa pele ga batho, a tloga mo go bone, a phuthela barutwa go sele, a fetolana le batho ka letsatsi lengwe le lengwe mo sekolong sa ga Tirano.
Dit. 9:2
10Selo se sa dirafala dinyaga di le pedi, mo botlhe ba ba agileng mo Asia ba bileng ba utlwa Lefoko la Morena, Bajuta le Bagerika.
11Modimo wa dira ditiro tsa nonofo tse di gakgamatsang ka diatla tsa ga Paulo,
12mo e bileng masela a a amileng letlalo la gagwe gongwe dikhiba di neng tsa bewa mo balwetseng, mme malwetse a tloga mo go bone, le mewa e e bosula ya tswa.
13Bajuta bangwe ba ba pholethang, e le baleleki ba mewa e e bosula, ba leka go bitsa leina la Morena Jesu mo go ba ba nang le mewa e e bosula ka go ba raya ba re: “Re a lo leleka ka Jesu yo Paulo o mo rerang!”
14E ne e le bomorwa ba ba supang, ba Mojuta mongwe, e bong Sekefa, moperesiti yo mogolo, ba ba dirang jalo.
15Mme mowa o o bosula wa ba fetola wa re: “Jesu ke a mo itse, le Paulo ke a mo tlhaloganya, lo bomang lona?”
16Mme monna yo mowa o o bosula o leng mo go ene, a ba tlolela, a ba betelela botlhe, a ba fenya, mo ba bileng ba tshaba mo ntlong eo, ba sa ikatega, ba le dintho. 17Jaanong selo se sa itsiwe ke botlhe, Bajuta le Bagerika, ba ba agileng mo Efeso; poifo ya ba wela botlhe, mme leina la Morena Jesu la tumisiwa.
18Ga ba ga tla ba bantsi ba ba dumetseng, ba ipobola, ba bolela ditiro tsa bone. 19Ba bantsinyana ba bone ba ba neng ba dirile tsa mereo ya boloi, ba kgobokanya dikwalo tsa teng, ba di fisa fa pele ga botlhe; ba bala tlhotlhwa ya tsona, ba fitlhela e le diranta di le 5 000. 20Ka mokgwa oo Lefoko la Morena la ata, la fenya ka nonofo.
12:24
21E rile dilo tseo di sena go fela, Paulo a ikaelela mo moweng go ralala Maketonia le Agaya le go ya kwa Jerusalema, a re: “E tla re ke sena go nna teng, ke tshwanela go bona le Roma.”
22Jaanong a roma ba le babedi ba bone ba ba mo direlang, e bong Timotheo le Eraseto, a ba romela kwa Maketonia, ene a nama a sa setse sebaka mo Asia.
Baroma 16:23
23Ka sebaka seo ga tsoga khuduego e kgolo ka ntlha ya Tsela ya bokeresete;
2 Bakor. 1:8,9
24gonne monna mongwe yo leina la gagwe e leng Demeterio, mothudi wa selefera yo o dirang ditempelana tsa selefera tsa ga Diana, a bo a tsisetsa badiri papadi e kgolo.
25Yoo a ba phutha le badiri ba tiro e e tshwanang a ba raya a re: “Banna, lo itse gore re bona khumo ya rona ka papadi e; 26mme lo a bona, e bile lo utlwa gore Paulo yo, o kgonne batho ba bantsi, e bile o ba fapositse, e seng mo Efeso fela, mme e batlile e nna le mo Asia yotlhe ka go bua a re: Medimo e e dirwang ka diatla ga se medimo. 27Mme ga se tiro ya rona fela e e mo kotsing ya go ka nyatsega, e bile le tempele ya ga Diana, modimo o mogolo wa sesadi, e ka kaiwa e se sepe; tota ona ka osi o Asia yotlhe le lefatshe lotlhe le o obamelang, o ka senyegelwa ke kgalalelo ya ona.”
28Fa ba utlwa jalo, ba tlala bogale, ba kua ba re: “O mogolo, Diana wa Baefeso!” 29Mme motse wa tlala pheretlhego, ba tabogela mo lebaleng la tshamekelo ka bongwefela jwa pelo, ba sena go tshwara Gayo le Aristarego Bamaketonia, bapati ba ga Paulo.
30Ya re Paulo a rata go tsena mo bathong ba, barutwa ba mo thibela. 31Le balaodi bangwe ba Asia ba e leng ditsala tsa gagwe, ba roma kwa go ene, ba mo rapela gore a se ka a ya kwa lebaleng la tshamekelo.
32Teng ba bangwe ba kua se, ba bangwe se sele; gonne kgobokano e ne e feretlhegile. Mme bontsi bo ne bo sa itse se se phuthegetsweng. 33Bangwe ba bontsi ba isa Aleksantere kwa pele, ka Bajuta ba mo dirile mmueledi wa bone. Mme Aleksantere a boka ka letsogo, a rata go ba arabela mo bathong. 34Ya re ba lemoga gore ke Mojuta, botlhe ba nna ba kua ka lentswe le le lengwe fela ka dinako tse di ka nnang tse pedi ba re: “O mogolo, Diana wa Baefeso!”
35Jaanong ya re mokwaledi wa motse a sena go didimatsa bontsi, a bua a re: “Lona banna ba Efeso, kana ke ofe mo bathong yo o sa itseng gore motse wa Efeso ke modisa wa tempele ya ga Diana yo mogolo le wa setshwantsho sa gagwe se se oleng kwa legodimong? 36Jaanong e re ka dilo tse, di sa ka ke tsa ganediwa, lo tshwanetse go didimala, lo se dire sepe ka potlako. 37Gonne lo tsisitse banna ba, ba e seng magodu a dilo tsa tempele, le e seng bakgadi ba modimo wa rona wa sesadi. 38Mme jaanong, fa Demeterio le badiri ba ba nang nae ba na le kgang le mongwe, makgotla a teng, le baatlhodi, a ba sekisanye. 39Mme fa lo batla sengwe se sele, se tla sekwa mo pitsong e e epilweng ka molao. 40Gonne re mo kotsing ya go ka bewa molato ka ntlha ya moferefere wa kajeno, ka go se na lebaka lepe le re ka ikarabelang ka lone ka ntlha ya pheretlhego e.” Ya re a sena go bua jalo, a phatlalatsa kgobokano.


c: text/html

text:
Boitlamo ka ga Kutlwelobotlhoko
Motheo wa of compassion o ikaegile mo boteng jwa ditso tsotlhe tsa tumelo, ngwao le tsa semowa, di re susumetsang ka metlha go tshola batho ba bangwe ka moo le rona re eletsang go ka tsholwa. Kutlwelobotlhoko e re kgarameletsa go dira ka botswapelo go efosa tshotlego ya dibopiwa mmogo le rona, go itshutisa go bogareng jwa maemo a rona mme re tlhome yo mongwe moo, le go tlotla serodumo se se sa phimogeng sa motho yo mongwe le yo mongwe, go tshola botlhe,ntle le kgethololo, ka toka e tsepameng, go lekana le tlotlo.
Gape go botlhokwa mo botshelong jwa phatlalatsa le jwa sephiri go tila ka tlhomamo le ka tiisetso go utlwisa botlhoko.Go dira le go bua ka bogagapa go tswa go letlhoyo, borokgotli, kgotsa bopelo-tshetlha, go humanegisa, go dirisa botlhaswa kgotsa go kganela ditshanelo tsa botho go ope,le go kgotlhetsa letlhoyo ka go nyenyefatsa ba bangwe~le bone baba ba rona~ke kganelo ya Botho jwa rona jwa gale. Re amogela gore re reteletswe go tshela ka kutlwelobotlhoko mme le gore bangwe ba atolositse bogolo jwa tshotlego ya batho ka leina la bodumedi.
Ka moo re ikuela go borre le bomme botlhe ~ go tlhoma sesha kutlwelobotlhoko go bogare jwa dingwao le bodumedi ~ go boela go motheo wa bogologolo o reng tlhaloso ya dikwalo yeo e tsalang bogagapa,letlhoyo kgotsa go nyatsa e le e sa letlelelwang ~ go netefatsa gore basha ba neelwa tshedimosetso e nepagetseng le e nang le serodumo ka ga ditso tse di ngwe, ditumelo le dingwao ~ go rotloetsa kanaanelo e siameng ya pharologanyo ya dingwao le sedumedi ~ go aga botho jo bo tlhomameng go pogisego ya batho botlhe ~le go ba ba kaiwang jaaka baba.
Re tshwanela ka potlako go dira bopelotlhomogi thata e tlhamaletseng, e phatsimang le e tshelang tota mo lefatsheng la rona le le tlhoboganeng.E tsepame mo tlhomamong go fenya bopelotshetlha,kutlwelobotlhoko e ka kgona go phutlhamisa melelwane ya sepolotiki, sedumedi, tshekamotumelo le ya sedumedi. E tlholega go kgokagano ya rona e boteng, kutlwelobotlhoko e botlhokwa go dikgolagano tsa batho le go fitlhela botho jo bo phethagetseng.Ke tsela e isang tshenolong, le go nna ya leruri go kago ya moruo o siameng le boagi jwa lefatshe pharephare jwa kagiso.

robotstxt: allowed

filter: keep


text:
Phaposi ya boiketlo ya ga Dr Peter Magubane e tletse ka dipitsa tse di phatsimang mme di kgabisitswe ka dibaga le dibetlwa tsa logong. Fa thokonyana go eme gramophone ya segologolo gaufi le setshwantshô sa gagwe a tshwere terompeta.
Ka fa tlase ga hutshi ya bojang, lekawana la kwa Sophiatown le eme sentle ka monyebo. Fa a dula fa pele ga letlhabaphefo, lesedi le bonesetsa moriri o mosweu o Dr Magubane a tlwaelegileng ka ona. Tshwantshisô e re salang ka yona ke ya monna o tiro ya botshelo jwa gagwe e ka se aroganngwe le mologô wa histori ya Afrika Borwa e e fetang halofo ya ngwagakgolo.
Sophiatown, 1955. Ke Lamatlhatso bosigo. Makawana a a kgabileng le makgarebe a a ithatang ba gasagane le toropo, ba apere ka botswerere. Dikwaekwae di kwakwanta mo mmileng o o lorole. Mmino o o kgogedi wa jazz o go gogela mo shebining e e gaufi. Ka mo teng di-saxophone tse di dirang gore o phothaphothe leoto le dingangisano ka ga botshelo di mo moweng.
Mo khoneng ya phaposi, Peter wa dingwaga di le 23 yo o ditebego o sekaseka dikgang le ditsala tsa gagwe tsa kwa Drum, Can Themba ‘sekgwari sa Sejatlhaphi’ le Bob Gosani ‘motsayaditshwantshô o o tswileng diatla’. Ka fa tlase ga ngwaga Peter o dirile ka natla go tlhatlhogela go tswa mo go nneng mokgweetsi go nna motsayaditshwantshô.
Boraro jono ke bangwe ba dinaledi di le dintsi tse di godisitsweng ke Sophiatown. Fa bangwe ba tlhophile serala sa dipolotiki go ema kgatlhanong le botlhoka-tshiamiso jwa tlhaolele, Peter o tlhophile setsayaditshwantshô. O a senola, ‘Ke ne ke batla go gatisa matshelo a batho-bantsho ba Afrika Borwa ka nako eo.
Ke se se ntlhotlheleditseng go nna motsayaditshwantshô’. Peter wa kwa morago ka 1955 o ne a sena kgopolo ya gore dingwaga tse di tlang di mo tsholetse eng. Sophiatown, gompieno. Jaaka Peter a kgweetsa go ralala Sophiatown a lebile Soweto, o gopola dingwaga tsa bongwana jwa gagwe mo mebileng eno. Matlo a kgale a a agilweng jaaka a kwa meepong, a a agilweng mo matlotleng a Sophiatown go nna motsetoropo wa basweu wa Triomf (‘Phenyo’), a eme mo mmung o o humileng ka histori.
Go thata go akanya ka matsatsi a a tumileng a Sophiatown, a a tsadileng balwela-ditshwanelo le bataki ba ba tshwanang le Peter. Mebila eo e ruile dikgakologêlô tsa gagwe tsa bongwana: setsayaditshwantshô sa gagwe sa ntlha se a se neilweng ke rraagwe, lorato le thupiso ya ga mmagwe, ntlo ya lebokisi la mokgwaro e lolapa lwa gagwe lo neng lo e tlatsa, go tlhabiwa ka thipa tsatsi lengwe fa a ne a tshamekela kwa ntle.


text:
71E rile kgosi e ntse e nna mo ntlong ya yona, Morena a sena go e ikhutsisa mo babeng botlhe ba yona mo tikologong, 2ya raya moporofeti Nathane ya re: “A ko o bone, nna ke nna mo ntlong ya mesetere, mme Letlole la Modimo le nna mo teng ga masela a tente.”
3Nathane a araba kgosi a re: “Yaa o dire tsotlhe tse di mo pelong ya gago; gonne Morena o na nao.” 4Mme ya re bosigo joo lefoko la Morena la tla kwa go Nathane la re: 5“Yaa o ree Dafita motlhanka wa me, o re: ‘Morena o bua jaana a re: A wena o ka nkagela ntlo gore ke nne mo go yona?
1 Dikg. 5:17
6Kana e sa le ka letsatsi le ke ntshitseng Baiseraele kwa Egepeto ka lone go fitlha letsatsing leno ga ke ise nke ke nne mo ntlong, mme ke ne ke ntse ke sepela ka moago wa tente.
Jes. 66:1
7Gongwe le gongwe kwa ke ntseng ke sepela teng le Baiseraele botlhe a nkile ka bua lefoko le mongwe wa basiamisi ba Iseraele yo ke neng ke mo laetse go fudisa morafe wa me wa Iseraele, ka re: Ke ka ntlha ya eng fa lo sa nkagela ntlo ya mesetere?’
8“Jaanong he, raya Dafita motlhanka wa me jaana o re: ‘Morena wa masomosomo o bua jaana a re: Ke nna ke go tsereng kwa morakeng o setse dinku morago gore o nne moeteledipele wa morafe wa me wa Iseraele, 9ka nna nao gongwe le gongwe kwa o ileng teng, ka nyeletsa baba botlhe ba gago fa pele ga gago. Le gona ke tla go direla leina le legolo le le tshwanang le leina la bagolo ba lefatshe. 10Ke tla beela morafe wa me wa Iseraele manno, ke o tlhoma gore o nne mo felong ga ona, mme o se kwa wa tlhola o rerega gore ba ba setlhogo ba se tlhole ba o gatelela jaaka pele 11le jaaka mo metlheng ya basiamisi ba ba neng ba busa morafe wa me wa Iseraele. Mme ke tla go ikhutsisa mo babeng botlhe ba gago. Jaanong Morena o go itsise gore o tla go direla ntlo. 12E tla re fa malatsi a gago a sena go tlala o sena go robala le borraago, ke tsose mongwe wa losika lwa gago sehularong sa gago yo o tla tswang mo mmeleng wa gago, ke tlhomamise bogosi jwa gagwe.
Jes. 9:6
13Ke ene o tla agelang leina la me ntlo, mme ke tla tlhomamisa sedulo sa gagwe sa bogosi ka bosakhutleng.
6:12
Pes. 89:4,5
14Ke tla nna rraagwe, ene a nne morwaake, mo e tla reng fa a dira molato, ke mo otle ka thupa ya batho le ka dipetso tsa bana ba batho.
Baheb. 1:5
Luka 1:32
15Mme bopelotlhomogi jwa me ga bo kitla bo tloga mo go ene jaaka ke bo tlositse mo go Saule yo ke mo tlositseng fa pele ga gago.
16Go tla tlhomama ntlo ya gago le bogosi jwa gago ka bosakhutleng fa pele ga me; sedulo sa bogosi sa gago se tla tlhomama ka bosakhutleng.’ ”
Jes. 55:3
17Nathane a bolelela Dafita mafoko otlhe ao le pono yotlhe fela jaaka a laetswe.
18Ke fa kgosi Dafita a tsena a nna fa pele ga Morena a re: “Nna ke mang, Morena, Modimo? Lotso lwa me ke eng, mo o bileng o mphitlhisitse fano?
19Mme tsona tseo e sa le tse dinnye mo matlhong a gago, Morena, Modimo. O bile o solofeditse ba lapa la motlhanka wa gago tse di kwa kgakala, e bile e le ka botho, Morena, Modimo. 20Mme Dafita o sa ntse a ka go raya a reng? Wena o itse motlhanka wa gago, Morena, Modimo. 21O dirile ka ntlha ya lefoko la gago le ka fa pelong ya gago, fa o itsisitse motlhanka wa gago tse dikgolo tseo tsotlhe. 22Ke ka moo o leng mogolo, Morena, Modimo. Gonne ga go na ope yo o tshwanang nao; le gona ga go modimo ope kwa ntle ga gago gongwe le gongwe mo re go utlwetseng ka ditsebe tsa rona. 23Ke morafe ofe o o tshwanang le wa gago wa Iseraele, o e leng setšhaba se le sosi mo lefatsheng se Modimo o tswang go se ithekololela gore e nne morafe wa ona le go itirela leina ka ona le go o direla tse dikgolo le tse di boitshegang? O lelekile ditšhaba le medimo ya tsona fa pele ga morafe wa gago o ò o ithekololetseng kwa Egepeto. 24O iketleeleditse morafe wa gago wa Iseraele gore e nne morafe wa gago ka bosakhutleng; wena Morena, o dule Modimo wa ona.
25“Mme jaanong, Morena, Modimo, lefoko le o le buileng ka ga motlhanka wa gago le ka ga lelapa la gagwe le tlhomamise ka bosakhutleng, o dire jaaka o buile. 26Foo leina la gago le tla nna legolo ka bosakhutleng mo go tla tweng, Morena wa masomosomo ke ene Modimo wa Iseraele; foo lelapa la ga Dafita motlhanka wa gago le tla tlhomama fa pele ga gago. 27Gonne wena Morena wa masomosomo, Modimo wa Iseraele, o senoletse motlhanka wa gago wa re: ‘Ke tla go agela ntlo.’ Ke ka moo motlhanka wa gago o nameditsweng pelo go ka go rapela ka thapelo e.
28“Mme jaanong, Morena, Modimo, ke wena Modimo; mafoko a gago a tla nna boammaaruri. O solofeditse motlhanka wa gago tse di molemo tseo.
29Jaanong he, simolola o tshegofatse lelapa la motlhanka wa gago gore le nne fa pele ga gago ka bosakhutleng; gonne wena Morena, Modimo, o buile jalo. Mme lelapa la motlhanka wa gago le tla tshegofadiwa ka tshegofatso ya gago ka bosakhutleng.”


text:
KAROLO 5
Samuele o Tswelela a Dira se se Siameng
Go tloga ka nako ya fa Samuele a ne a le monnye thata, o ne a nna e bile a bereka kwa motlaaganeng, lefelo le batho ba neng ba tla go obamela Jehofa kwa go lone. A o itse gore go tlile jang gore Samuele a nne kwa motlaaganeng? A re ithute pele ka mmaagwe Samuele, Hana.
Ka nako e telele, Hana o ne a sa kgone go nna le ngwana le fa tota a ne a batla go nna le ene. Ka jalo, o ne a rapela Jehofa a mo kopa gore a mo thuse. O ne a mo solofetsa gore fa a ka nna le morwa, o tla mo romela kwa motlaaganeng gore a ye go nna le go bereka teng. Jehofa o ne a araba thapelo ya gagwe mme Hana o ne a nna le morwa. O ne a mmitsa Samuele. Mme fela jaaka Hana a ne a solofeditse, fa Samuele a ne a le dingwaga di le tharo kgotsa di le nnè, o ne a mo isa kwa motlaaganeng gore a ye go direla Modimo koo.
Eli e ne e le moperesiti yo mogolo kwa motlaaganeng. Barwa ba gagwe ba babedi le bone ba ne ba bereka koo. Gakologelwa, motlaagana e ne e le ntlo ya Modimo ya kobamelo mme batho ba ne ba tshwanetse go dira dilo tse di siameng koo. Mme bomorwa Eli ba ne ba dira dilo tse di bosula thata. Samuele o ne a bona se ba se dirang. A Samuele o ne a dira dilo tse di bosula jaaka bomorwa Eli?— Nnyaa, o ne a tswelela go dira se se siameng, fela jaaka batsadi ba gagwe ba ne ba mo rutile.
O akanya gore Eli o ne a tshwanetse go dira eng ka barwa ba gagwe ba babedi?— O ne a tshwanetse go ba otlhaya. O ne a sa tshwanela go ba letla gore ba tswelele ba bereka mo ntlong ya Modimo. Mme Eli ga a ka a dira jalo, ka jalo, Jehofa o ne a galefela ene le barwa ba gagwe ba babedi. Jehofa o ne a ba otlhaya.
Bosigo bongwe fa Samuele a ne a robetse, o ne a utlwa mongwe a mmitsa a re: ‘Samuele!’ O ne a tabogela kwa go Eli, mme Eli o ne a re: ‘Ga ke a go bitsa.’ Seno se ne sa direga makgetlho a mangwe a mabedi. Mo lekgetlhong la boraro, Eli o ne a raya Samuele a re fa a ka utlwa lentswe gape, o tshwanetse go araba a re: ‘Tsweetswee, Jehofa, bua; ke reeditse.’ Samuele o ne a dira jalo. Ka jalo, Jehofa o ne a raya Samuele a re: ‘Bolelela Eli gore ke tla otlhaya lelapa la gagwe ka ntlha ya dilo tse di bosula tse ba di dirileng.’ A o akanya gore go ne go le motlhofo gore Samuele a bolelele Eli molaetsa oo?— Nnyaa, go ne go se motlhofo. Mme le fa Samuele a ne a boifa, o ne a dira se Jehofa a mmoleletseng gore a se dire. Se Jehofa a neng a se bua se ne sa diragala. Barwa ba ga Eli ba babedi ba ne ba bolawa mme Eli le ene o ne a swa.
Samuele ke sekao se se molemo mo go rona. O ne a dira se se siameng le fa a ne a bona batho ba bangwe ba dira dilo tse di sa siamang. Go tweng ka wena? A o tla tshwana le Samuele mme o tswelele o dira dilo tse di siameng? Fa o dira jalo, o tla itumedisa Jehofa le batsadi ba gago.


text:
Mmino le motanso di tshameka karolo e e botlhokwa mo botshelong jwa BoVenda, mme di diragatswa kwa manyalong le diphitlhong, ditsamaiso-mediro le dikolo tsa thupiso, fa go nowa bojalwa le kwa dikopanong. Motanso o botlhokwa gape kwa dikerekeng tse di ikemetseng tse BaVenda ba le ba ntsi ba di tsenang. Baopedi bangwe ba tshameka mmino o o tumileng le wa sedumedi, fela dipopegô tsa setso gantsi di tsenngwa mo ditlhamông tsa sešweng.
Diletswa tsa mmino, mmino, pina le motanso di supa maêmô le maatla, mme di na le bokao jwa sedumedi. Diletswa di le di ntsi tse di nyeletseng kwa mafelong mangwe a Afrika di santse di diriswa ke BaVenda: mbila (xylophone), mbira (piano ya seatla), tshikona (diphala tsa lotlhaka), diletswa tsa megala, mirumba (meropa ya treble), ngoma (meropa ya bass) le thungwa (meropa e e tshwanang le ngoma, fela ele mennye).
Dikgosi di ne (mme di santse di na) le setlhopha sa tshikona, se bokgoni jwa sona boneng bo supa maatla le maatlametlo a dikgosi mme, ka jalo, le a batho ba bona. Meropa ya ngoma, nngwe ya ditshupô tse kgolo tsa bogosi, mo malobeng e ne e letswa fela kwa lekgotleng.
Bana ba ba nnye ba ne ba rotloetswa go etsisa dipina le metanso tsa bagolo. Fa ba le ba golwane, ba opela dipina tsa bana (nyimbo dza vhana): nyimbo, dipinanyana tse di bonolo tse di opelwang motshegare, le ngano, mo maitseboeng, segolo thata ka kotulo (mavhuya-haya). Tse di umakilweng labofelo ke dipina-kgang, tse gantsi di opelwang ke bagolo le bana ba bong ka bobedi.
Dzhombo, e e itshupang ka pontsho le tiragatso ya bogogedi, e diragala mo masigong a a ngwedi kwa mavhuya-haya. Basetsana le basimane ba a lebagana mme, ba patilwe ke phaphato ya diatla, ba bina ka go refosanya mo gare ga mela. Mmini o kgoma motho wa bong bo bo fapaaneng go supa kgatlhego. Dipina di morethetho le molotsana mme di matswakabele go feta nyimbo le ngano.
Metanso e megolo e e diragatswang ke baša pele ga lenyalo ke tshikanganga le tshigombela. Ke karolo e e botlhokwa ya botshelo, fela bopaki bo tshitshinya fa ese ya bogologolo thata.
Tshikanganga ke motanso o o lobelo o mo go ona basimane ba letsang diphala tsa lotlhaka mme basetsana ba ba pate ka meropa ya thungwa le mirumba.
O diragaletswa itumediso, fela tetla e tshwanetse go ka bonwa gotswa go kgosana kgotsa kgosi. Tshigombela, ya basetsana, e dirwa pele ga kotulo. Ba patilwe ke moropa wa thungwa ole esi le ele mebedi ya mirumba, mosetsana o tlhaba pina mme ba bangwe ba golagana nae ka kopelo ya botlhe; ba binela goya molemeng go dikologa meropa, boyagodimo jwa pina bo ntse bo tlhatlhoga.
Motanso wa malombo ke legato la bobedi la kalafo ya motho (gantsi mosadi) yo o tsenweng ke madimone (tshilombo). Fa mosadi a bobola mme ngaka ya badimo a supa go nna teng ga tshilombo, phekolo e e kgethegileng e a tlhokega. Mo legatong la ntlha, moitseanape (maine a tshele) o tsenya mosadi mo seidiiding, a dire gore a wele fatshe, a mo alafe ka melemô mme a lope mowa go itshupa le go supa dikeletso tsa ona. Mowa ka jalo o amogelwa mo mmeleng wa mosadi yo o amegileng (mogokaganyi), go na le gore o ntshiwe.
Mo legatong la bobedi, mogokaganyi o golagana le morafe wa babini ba malombo wa balwetse ba ba phekotsweng mo malobeng. Motanso o diragala kwa kgorong ya kgosi, yo o adimang morafe dingwe tsa diletswa tsa gagwe.
Mowa gantsi ke wa monna, mme basadi ba o ba tseneng ba ka itshwara jaaka banna, ba apare diaparo tsa banna (dijase, dithai le dihutshe) mme ba tshware dilwana tsa banna (digai tse eseng tsa nnete kgotsa dilepe tse di nnyennye). Seno se isitse kwa tumelong ya gore setlhotswana sa malombo ke mokgatlho o o rulagantsweng o o kgatlhanong le bogolwane jwa bonna.
Translated by Nchema Rapoo


text:
211E rile ba atamela Jerusalema, ba fitlha kwa Bethefage fa Thabeng ya Diolefa, foo Jesu a roma barutwa ba le babedi, 2a ba raya a re: “Yaang kwa motsaneng o lo lebaganyeng nao; lo tla akofa lo fitlhela esele e golegilwe, e na le eselana; di gololeng, lo di tsise kwano go nna. 3Mme fa mongwe a bua sengwe le lona, lo re: ‘Morena o a di batla;’ mme o tla akofa a di romela.”
4Mme tsotlhe tse, di ne di dirafala gore go dirafale se se builweng ke moporofeti a re:
5“Bolelelang Morwadia Sione21:5 Go tewa motse wa Jerusalema. lo re:
‘Bona, Kgosi ya gago
e tla go wena,
e le bonolo,
e palame esele, e bong eselana,
ngwana wa esele.’ ”
Sag. 9:9
6Barutwa ba ya, ba dira fela ka fa Jesu a ba laetseng ka teng. 7Ba tsisa esele le eselana, ba baya dikobo tsa bone mo go tsona, mme Jesu a e palama. 8Foo bontsi jwa batho jwa ala dikobo tsa bone mo tseleng; mme ba bangwe ba kgaola dikala mo ditlhareng, ba di ala mo tseleng.
9Mme batho ba ba mo eteletseng pele le ba ba mo setseng morago ba tlhaba mokgosi ba re: “Hosana go Morwa Dafita! Go bakwe yo o tlang ka leina la Morena; Hosana mo magodimodimong!”
10E rile a tsena mo Jerusalema, motse otlhe wa huduega wa re: “Yo ke mang?”
11Mme bontsi jwa batho jwa araba jwa re: “Ke ene moporofeti Jesu yo o tswang kwa Nasaretha wa Galelea.”
12Jaanong Jesu a tsena mo Tempeleng, a feta a leleka botlhe ba ba rekisang le ba ba rekang mo Tempeleng, a menola ditafole tsa ba ba ananyang madi, le ditulo tsa ba ba rekisang maphoi,
13a ba raya a re: “Go kwadilwe ga twe: ‘Ntlo ya me e tla bidiwa Ntlo ya thapelo;’ mme lona lo e dirile mongobo wa dinokwane.”
Jer. 7:11
14Foo difofu le batlhotsi ba tla go ene mo Tempeleng, mme a ba fodisa. 15Ya re baperesiti ba bagolo le Baitsedikwalo ba bona dikgakgamatso tse o di dirang, le bana ba ba opang mokgosi mo Tempeleng ba re: “Hosana go Morwa Dafita!” ba gakala, 16ba mo raya ba re: “A o utlwa se bao ba se buang?”
Jesu a ba fetola a re: “Ee; a ga lo ise lo ke lo buise se se reng: ‘O ipaakanyeditse pako ka melomo ya masea le ya ba ba anyang’?”
17Mme a ba tlogela, a tswa mo motseng, a ya kwa Bethania, a lala teng.
18Ya re ka moso phakela, fa a boela kwa motseng, a tshwarwa ke tlala. 19Ya re a bona mofeie fa tseleng, a ya kwa go ona; mme a se ka a fitlhela sepe mo go ona, fa e se matlhare fela. Foo a o raya a re: “A go se tlhole go ungwa leungo lepe mo go wena go ya bosakhutleng!” Mme mofeie wa akofa wa omelela.
20Ya re barutwa ba bona, ba gakgamala ba re: “Kana mofeie o omeletse ka bonako jang?”
21Jesu a ba araba a re: “Ammaaruri ke lo raya ke re: Fa lo na le tumelo, lo sa belaele, lo ka dira, e seng fela se se diretsweng mofeie; mme fa lo ka raya thaba e lo a re: ‘Itsholetse o itigele mo lewatleng,’ go ka dirafala.
22Le tsotlhe tse lo ka di kopang mo thapelong ka go dumela, lo tla di amogela.”
23E rile a sena go tsena mo Tempeleng, mme a ruta, baperesiti ba bagolo le bagolo ba morafe ba tla go ene ba re: “Dilo tse o di dira ka thata efe? Ke mang yo o go neileng thata e?”
24Mme Jesu a ba fetola a re: “Le nna ke tla lo botsa lefoko le le lengwe fela; fa lo ka le mpolelela, le nna ke tla lo bolelela thata e ke dirang dilo tse ka yona: 25Kolobetso ya ga Johane e ne e tswa kae, a ke kwa legodimong, gongwe mo bathong?”
Foo ba akanya ba re: “Fa re ka re: ‘Kwa legodimong,’ o tla re raya a re: ‘Mme ke eng, fa lo ne lo sa mo dumele?’ 26Mme fa re ka re: ‘Mo bathong,’ re boifa batho; gonne botlhe ba kaile Johane moporofeti.”
27Jaanong ba araba Jesu ba re: “Ga re itse.”
Le ene a ba raya a re: “Le nna ga ke lo bolelele thata e ke dirang dilo tse ka yona.
28“Lo gopolang? Motho mongwe o ne a na le bomorwa ba le babedi; mme a ya kwa go wa ntlha a re: ‘Ngwanaka, ya o dire mo tshimong ya moweine kajeno.’ 29A araba a re: ‘Ee, morena.’ Mme a se ka a ya. 30Foo a ya kwa go wa bobedi, a bua fela jalo. Ene a araba a re: ‘Ke a gana.’ Mme morago a ikwatlhaya, a ya.
31Jaanong he, ke ofe wa ba babedi ba, yo o dirileng thato ya ga rraagwe?”
Ba re: “Wa bofelo.”
Jesu a ba raya a re: “Ammaaruri ke lo raya ke re: Bakgethisi le diaka ba lo raka go tsena mo pusong ya Modimo.
32Gonne Johane o tsile go lona ka thuto e e siameng, mme ga lo a ka lwa mo dumela; bakgethisi le diaka bone ba mo dumela. Mme lona, le fa lo bonye, ga lo a ka lwa ikwatlhaya morago gore lo mo dumele.
33“Utlwang setshwantsho se sengwe: Go ne go le motho yo e leng mong wa ntlo, a lemile tshimo ya moweine, a e agelela ka logora, a epa setlhotlhelo sa weine mo go yona, a aga sefata; mme tshimo a e neela balemi, a ba a eta.
Math. 25:14
34Ya re sebaka sa maungo se atamela, a roma batlhanka ba gagwe kwa baleming gore ba ye go amogela maungo a gagwe. 35Balemi ba tshwara batlhanka ba gagwe, mongwe ba mmetsa, yo mongwe ba mmolaya, yo mongwe ba mo kgobotletsa ka majwe. 36Gape a roma batlhanka ba bangwe ba bantsi go feta ba pele; mme ba ba dira fela jalo. 37La bofelo a roma morwawe kwa go bone, a gopola gore: ‘Ba tla tlotla morwaake.’ 38Mme ya re balemi ba bona morwawe, ba raana ba re: ‘Wa boswa ke yo; tlaang re mmolaeng, re tle re je boswa jwa gagwe!’
39Ba mo tshwara, ba mo kgarameletsa kwa ntle ga tshimo ya moweine, ba mmolaya.
40“Jaanong, e tla re morena wa tshimo ya moweine a tla, a direng ka balemi bao?”
41Ba mo araba ba re: “Ba ba bosula bao o tla ba bolaya setlhogo, mme tshimo ya moweine o tla e neela balemi ba sele, ba ba tla neng ba mo neela maungo ka dinako tsa ona.”
42Jesu a ba raya a re: “A ga lo ise lo ke lo buise mo Dikwalong fa go tweng:
“ ‘Lentswe le baagi ba le latlhileng
ke lone le le dirilweng
letlapa la sekhutlo.
Seo se dirilwe ke Morena,
se bile se gakgamatsa
mo matlhong a rona.’
Dit. 4:11
Baroma 9:33
1 Pet. 2:6-8
43“Ke ka ntlha ya moo ke lo rayang ke re: Puso ya Modimo e tla tlosiwa mo go lona, e newa setšhaba se se tla ntshang maungo a yona. 44Yo o welang mo lentsweng leo o tla thubagana; mme yo lone le mo welang le tla mo papetla.”
45Ya re baperesiti ba bagolo le Bafarisai ba utlwa ditshwantsho tsa gagwe, ba lemoga gore o bua ka ga bone, 46ba be ba batla go mo tshwara, mme ba boifa masomo a batho, ka ba mo kaya moporofeti.


text: 4 Lona beng, dirisanang le batlhanka ba lona ka tsela e e molemo le e e siameng, e re ka lo itse gore le lona lo na le Mong kwa legodimong.+2 Tswelelang lo rapela;+ lo se ka lwa lebala thapelo, mme lo dire jalo lo ntse lo leboga.+3 Mme le rona lo re rapelele,+ gore Modimo a re bulele tsela ya go rera lefoko la gagwe gore re kgone go itsise sephiri se se boitshepo se se ka ga Keresete, se ke leng mo dikgoleng tsa kgolegelo ka ntlha ya sone,+4 le gore ke tle ke se itsise jaaka ke tshwanetse.5 Lo tshwanetse go nna botlhale fa lo na le batho ba e seng maloko a phuthego, lo dirise nako ya lona sentle.*+6 A ka metlha mafoko a lo a buang e nne a a itumedisang, a lokilwe ka letswai,+ gore lo itse kafa lo tshwanetseng go araba mongwe le mongwe ka gone.+7 Jaanong Tikiko,+ mokaulengwe yo o rategang, modiredi yo o ikanyegang e bile e le motlhanka yo o direlang Morena le rona, o tla lo itsise sengwe le sengwe ka ga me.8 Ke mo romela kwa go lona gore a lo itsise gore re tsoga jang le gore a lo gomotse.9 O tla tla le Onesimo,+ mokaulengwe wa me yo o ikanyegang le yo o rategang, yo o tswang kwa lefelong la lona; ba tla lo itsise ka dilo tsotlhe tse di diragalang kwano.10 Arisetareko,+ yo o tshwerweng mmogo le nna, o a lo dumedisa, le Mareko+ ntsalaa Barenabase o a lo dumedisa (yo lo neng lwa amogela ditaelo tsa gore lo mo amogele+ fa a ka tla kwa go lona),11 mmogo le Jesu yo o bidiwang Juseto, yo e leng mongwe wa ba ba rupileng. Bano ke bone badirimmogo le nna ba Bogosi Jwa Modimo, e bile ba nkgomotsa thata.*12 Epaforase,+ motlhanka wa ga Keresete Jesu yo o tswang kwa lefelong la lona, o a lo dumedisa. O nna a lo rapelela ka tlhoafalo, gore lo tle lo eme lo tlhomame e bile lo tlhatswegile pelo ka sengwe le sengwe se Modimo a tlileng go se dira.13 Tota ke mosupi wa gore o dira ka natla ka ntlha ya lona le ba ba kwa Laodikia le ba ba kwa Hierapolise.14 Luke,+ ngaka e e rategang mmogo le Demase,+ ba a lo dumedisa.15 Ntumedisetseng bakaulengwe ba kwa Laodikia, kgaitsadi Nimefa le phuthego e e kopanelang mo ntlong ya gagwe.+16 Mme fa lo sena go balelwa lekwalo leno, rulaganyang gore le balelwe+ phuthego ya Balaodikia le gore le lona lo bale le le tswang kwa Laodikia.17 Gape lo bolelele Arekipo+ gore a dire ka natla gore a wetse bodiredi jo Morena a bo mo neileng.18 Nna Paulo, ke lo kwalela ditumediso tsa me ka seatla sa me.+ Nnang lo gopotse gore ke mo dikgoleng tsa kgolegelo.+ A bopelonomi jo bogolo* jwa Modimo bo nne le lona.


text:
Afrika Borwa e ipela ka khumo ya yona ya dingwao tsa mefutafuta le ditso. Le fa dingwe tsa dingwao tsa setso di phuagantswe, tse dingwe di santse di bopa karolo e e botlhokwa ya matshelo a rona a tsatsi le letsatsi, ka nako dingwe di a tswakana le go kopana le sejwalejwale go fana ka motswako wa segologolo le segompieno.
Peter Magubane, yo a ntseng le seabe se se tswileng diatla mo batsayaditshwantshông jwa dikgang mo dingwagasomeng di le nne tse di sa tswang go feta, o dirisitse bokgoni jwa gagwe jaaka motsayaditshwantshô go tshwantsha letlôtlô leno la bosetšhaba la morafe wa rona, le go le gatisetsa nako e e tlang.
Ke motlotlo go nna le tshono eno ya go aba sengwe ka boikobo go tsweletso ya botaki.
NELSON MANDELA
Mopresidente
Naga Ya Afrika Borwa


text:
211Morena a ba a raya Moše a re: “Bua le baperesiti, bomorwa Arone, o ba ree o re: ‘A moperesiti a se ka a iitshekolola ka moswi mo morafeng wa ga gabo,
2fa e se ka mongwe-ka-ene yo o gaufi nae ka madi, e bong ka mmaagwe le ka rraagwe le ka morwawe le ka morwadie le ka morwa-rraagwe 3le ka kgaitsadie wa lekgarebe yo o gaufi nae yo o iseng a nyalwe ke monna; ka bone o ka iitshekolola. 4A se ka a iitshekolola ka kgaitsadie yo o nyetsweng mo morafeng wa ga gabo, ka a tla bo a iitshepolola.
5“ ‘Baperesiti ba se ka ba ipeola mafatla mo tlhogong tsa bone, ba se ka ba ipoma ditedu le e seng go iphatsa mebele.
6A e nne ba ba itshepetseng Modimo wa bone, mme ba se ka ba itshepolola leina la Modimo wa bone; gonne ke bone ba ba tsisang tsa melelo ya Morena, e bong dijo tsa Modimo wa bone; ke ka moo ba tshwanetseng go nna ba ba boitshepo. 7A ba se ka ba tsaya mosadi wa seaka gongwe yo o senyegileng; le gona ba se ka ba tsaya mosadi yo o tlhadilweng ke monna; gonne moperesiti o itshepetse Modimo wa gagwe. 8Ka moo a a kaiwe yo o boitshepo; gonne ke ene yo o fisang dijo tsa Modimo wa gago mo aletareng. A e nne yo o boitshepo mo go lona. Gonne nna Morena ke yo o boitshepo yo ke lo itshepisang. 9Fa morwadia moperesiti a ka iitshepolola ka go akafala, o a bo a itshepolola rraagwe; a a fisiwe ka molelo.
10“ ‘Mme moperesiti yo mogolo mo baperesiting ka ene yo o tshetsweng lookwane lwa tlotso mo tlhogong, a bile a tlhomamisitswe gore a apare diaparo tsa boperesiti, a se ka a lesa moriri wa gagwe go lepelela ka botlhaswa, a se ka a ikgagola diaparo.
Lef. 10:6
11A se ka a atamela moswi ope; a se ka a iitshekolola ka rraagwe le e seng ka mmaagwe. 12A se ka a tswa mo Felong-fa-go-Boitshepo, a se ka a itshepolola Felo-fa-go-Boitshepo ga Modimo wa gagwe; gonne itshepelo ya lookwane lwa tlotso ya Modimo wa gagwe e mo go ene. Ke nna Morena. 13A a tsee mosadi yo e leng lekgarebe la tlotlego, 14mme a se ka a tsaya motlholagadi gongwe yo o tlhadilweng gongwe yo o senyegileng gongwe seaka. A a tsee lekgarebe la morafe wa ga gabo go nna mosadi wa gagwe 15gore a se ka a itshepolola bana ba gagwe mo morafeng wa ga gabo; gonne ke nna Morena yo ke mo itshepisang.’ ”
16Morena a ba a bua le Moše a re: 17“Raya Arone o re: ‘Mongwe le mongwe wa losika lwa gago kajeno le metlheng e e tlang yo o nang le bogole a se ka a atamela go tlisa dijo tsa Modimo wa gagwe. 18Gonne monna mongwe le mongwe yo o nang le bogole ga a tshwanela go atamela, le fa e le sefofu gongwe yo o tlhotsang gongwe yo o nko e phaphathi gongwe yo o nang le tokololo e e gololegileng 19gongwe yo o kileng a robega lekoto, le fa e le letsogo 20gongwe yo o duleng mokwatla gongwe yo o hubileng gongwe yo o leitlho-le-sebala gongwe yo o duleng motshweetshwee gongwe ditlhoko gongwe yo o senyegileng bonna. 21Monna mongwe le mongwe wa losika lwa ga Arone moperesiti yo o nang le bogole, a se ka a atamela go tlisa tsa melelo ya Morena; o na le bogole, ga a tshwanela go atamela go tlisa dijo tsa Modimo wa gagwe. 22Go ja o ka ja dijo tsa Modimo wa gagwe, le fa e le tse di boitshepotshepo gongwe tse di boitshepo. 23Fela a se ka a tsena fa lesireng le e seng go atamela kwa aletareng; gonne o na le bogole; e se re gongwe a itshepolola tse di boitshepo tsa me; gonne ke nna Morena yo ke di itshepisang.’ ” 24Moše a begela Arone le bomorwawe le Baiseraele botlhe.


text:
Sekanô sa Setšhaba ke sekanô sa mmuso mme ke letshwao le le bonalang le le kwa godimo la setšhaba sa rona. Kwa tshimologong Sekanô sa Setšhaba se ne se diriswa jaaka setlanyô go netefatsa fa melaetsa e e kwadilweng e sa henehenwe le go bontsha boammaaruri jwa motho yo o kwadileng molaetsa.
Tiriso ya Sekanô sa Setšhaba sa Afrika Borwa gompieno e bontsha fa tokomane e beilwe monwana ke Moporesidente wa Afrika Borwa mme bolaodi ka botlalo bo newa tokomane e e nang le Sekanô sa Setšhaba mo go yona.
Sekanô sa Setšhaba se se ntšhwa sa Afrika Borwa se thankgolotswe ka tshwanelo ka di 27 Moranang 2000, Letsatsi la Kgololosego. Go fetolwa ga Sekanô sa Setšhaba e ne ele go kaya phetogo ya setemokerasi le go neela MaAfrika-Borwa otlhe maikutlo a borata-naga ya bona.
Ka 7 Lwetse 1993, Kgotla ya Dipuisano tsa Makoko-Mantsi ya Afrika Borwa e tlhomile Komišini ya Matshwao ya Bosetšhaba go simolola patlo ya botaki jo boša jwa matshwao, folaga le Pina ya Bosetšhaba. Ba ne ba lopa setšhaba ka kakaretso sa Afrika Borwa go tlisa dikakanyô, gotswa mo dikakanyông tseno ga mmogo le go khuduthamaga, ditaelo di ne tsa tlhangwa.
Government Communication and Information System (GCIS) e ne ya golagana le Design South Africa, setheo sa bookamedi se se emetseng ditlamo tsa botaki go ralala Afrika Borwa, go laela bataki ba le lesome ba maêmô a kwa godimo.
Bataki ba le bararo ba ne ba tlhophiwa go tlhagisa dikakanyô-tlhamô tsa bona kwa khuduthamageng. Botaki jwa ga Rre Iaan Bekker bo ne jwa tlhophiwa go nna Sekanô sa Setšhaba se se ntšhwa. Ke mokaedi wa Foote, Cone & Belding Group.
Botaki jwa Sekanô sa Setšhaba bo bopilwe ke setlhopha sa maphata a a rulagantsweng ka dipopegô-lee tse di lekalekanang, tse di tlhatlhagantsweng. Popegô-lee e e fa tlase e emetse motheo wa rona mme e bopilwe ke maphata ale mmalwa. Lephata lantlha ke moanô - ‘!ke e:/xarra //ke’ - o o rayang gore ‘batho ba ba farologaneng ba a kopana’.
Seno se beilwe mo tshekeletseng e e sa felelang e tala. Se se feleletsang tshekeletsa ke manaka ale mabedi a tlou a a supileng kwa ntle.
Ka mo gare ga tshekeletsa eno e e sa felelang ke ditsebe di le pedi tsa korong, tse di dikaganyeditseng thebe e e gauta. Sebopego sa thebe se tswa mo go sa moropa, mme ka mo gare ga sebopego seno ke batho ba le babedi, ba ba tshwantshitsweng goya ka botaki kwa majwe jwa Basarwa.
Fa godimo ga thebe ke lerumo le molamu tse di fapantsweng go dira seoposengwe. Maphata ano a bopa popegô-lee ya fa tlase, motheo. Fela fa godimo ga motheo go rapaletse sebopego sa lee sa tlhatlhogo, se thito ya sona e bopiwang ke King Protea. Diphetale tsa protea di mo sebopegong sa khutlotharo mme di lere kakanyo ya dibetlwa tsa Afrika. Fa godimo ga King Protea ke nonyane ya ramolongwana mme protea e bopa sehuba sa yona.
Ramolongwana e tsholeditse diphuka tsa yona, mme seno se feleletsa sebopego-lee sa fa godimo sa tlhatlhogo. Letsatsi le le tlhabang fa godimo ga kgala le mo magareng ga diphuka tsa ramolongwana, mme le konosetsa sebopego-lee sa tlhatlhogo.
Kopanyô eno ya dipopegô-lee tse pedi tse di kgatlhanang e dira kutlwanô e e sa robegeng magareng ga maphata, mme go ise kwa botaking jo bo sa tlwaelegang mme bo le bontle.Translated by Nchema Rapoo


text:
201Mme ka sebaka sa kgang eo go ne go le monna wa sesenyi teng, leina la gagwe e le Seba morwa Bigeri wa Mobenyamene. Ene a letsa lonaka a re: “Ga re na kabelo mo go Dafita, ga re na boswa mo go morwa Isai. A mongwe le mongwe a boele kwa lapeng la gagwe, lona Baiseraele!” 2Ke fa banna botlhe ba Iseraele ba ya nae, ba tlhanogela Dafita ba latela Seba morwa Bigeri, mme banna ba Juta ba ngaparela kgosi ya bone, ba ya nayo go tswa kwa Joretane go fitlha kwa Jerusalema.
3E rile Dafita a fitlha kwa lapeng la gagwe kwa Jerusalema, kgosi ya tsaya basadi ba le some ba bagadingwana ba e neng e ba tlogetse go disa ntlo, ya ba tsenya mo ntlong e e disitsweng, ya ba tlamela teng, mme ya se ka ya tsena kwa go bone. Ba bo ba tswaletswe jalo go fitlha letsatsing la loso lwa bone, ba dirwa jaaka batlholagadi bophelong jotlhe jwa bone.
4Jaanong kgosi ya laela Amasa ya re: “Kua banna ba Juta, ba tle go nna malatsi a le mararo a ise a fete; le wena o nne teng fa ka nako eo.” 5Amasa a ya go kua Bajuta, mme a diega a siwa ke nako e a e beetsweng. 6Ke fa Dafita a raya Abisai a re: “Jaanong Seba morwa Bigeri o tla re direla bosula bogolo go Abesalomo. Wena tsaya batlhanka ba morena wa gago, o mo latele, e se re gongwe a iponela metse e e femetsweng, a timelela matlho a rona.” 7Ba bolola ba mo sala morago, e bong banna ba ga Joabe le Bakerethi le Baphelethe20:7 Ke bone bafemedi ba Kgosi. le bagale botlhe; ba bolola kwa Jerusalema go latelela Seba morwa Bigeri. 8Ya re ba le kwa letlapeng le legolo le le kwa Gibeone, Amasa a tla a rakana nabo. Mme Joabe o ne a tlamile tšhaka mo diaparong tsa tlhabano tsa gagwe; ka fa ntle ga tsona go le moitlamo wa tšhaka e bofeletswe mo dinokeng tsa gagwe e le mo kgatleng ya yona, mme ya re Joabe a ntse a tsamaya, ya wa. 9Ke fa Joabe a dumedisa Amasa a re: “A o phela sentle, ngwana wa ga rra?” Joabe a ba a tshwara ditedu tsa ga Amasa ka seatla se se jang go mo atla.
10Mme Amasa a se ka a itisa mo tšhakeng e e mo seatleng sa molema sa ga Joabe, mme ene a mo gagola ka yona mo mpeng, a goromeletsa mala a gagwe fa fatshe, mo a bileng a swa, mme a se ka a mo tlhaba la bobedi. Morago ga moo Joabe le Abisai monnawe ba khutšhela Seba morwa Bigeri.
11Monna mongwe wa batlhanka ba ga Joabe a ema fa go ene Amasa a re: “Yo o ratang Joabe le yo e leng wa ga Dafita a a sale Joabe morago.” 12Mme Amasa o ne a namaletse fa gare ga tsela e kgolo, a bidikame mo mading. Jaanong ya re monna yoo a bona banna botlhe ba ema, a tlosa Amasa mo tseleng e kgolo, a mo gogela kwa nageng, a mo khurumetsa ka kobo ka a bonye mongwe le mongwe yo o fetang fa go ene a ema. 13Mme ya re a sena go tlosiwa mo tseleng e kgolo, banna botlhe ba sala Joabe morago go khutšhela Seba morwa Bigeri.
14Seba ene a ralala ditso tsotlhe tsa Iseraele go fitlha kwa Abele-Bethe-Maaga, mme Babigeri botlhe ba phuthega ba mo sala morago. 15Mme Joabe le ba ba nang nae ba fitlha ba mo dikanyetsa ka ntwa kwa Abele-Bethe-Maaga, ba tshela mmu ka fa ntle ga motse, wa fitlha mo godimo ga lobota ntlheng ya ka fa ntle; mme banna botlhe ba ba nang le Joabe ba nna ba epolola lobota gore ba lo dige. 16Ke fa mosadi yo o tlhalefileng a bitsa a le mo loboteng lwa motse a re: “Utlwang! Utlwang! A ko lo ree Joabe, a atamele kwano, ke rata go bua nae.” 17Ya re a atamela kwa go ene, mosadi a botsa a re: “A ke wena Joabe?” A araba a re: “Ke nna.” Jaanong mosadi a mo raya a re: “Utlwa mafoko a lelata la gago.” Joabe a re: “Ke reeditse.”
18Mosadi a re: “Bogologolo ba ne ba tle ba bue ba re: ‘A ba kope kgakololo kwa Abele!’ Ba khutlisa kgang jalo. 19Rona re ba ba agisang ba ba ikanyegang mo Iseraeleng. Jaanong wena o batla go bolaya motse o e leng mmametse mo Iseraeleng. Ke ka ntlha ya eng fa o senya boswa jwa Morena?”
20Joabe a fetola a re: “Go kgakala-kgakala le nna. Ga ke a tla go senya le e seng go nyeletsa. 21Ga go a nna jalo, mme monna wa kwa dithabeng tsa Eferaime, leina la gagwe ke Seba morwa Bigeri, ene o tsholeleditse kgosi Dafita letsogo. Mo ntsheng a le esi. Foo ke tla tsamaya ke tlogela motse.” Mosadi a raya Joabe a re: “Bona, tlhogo ya gagwe e tla akofa e latlhelwa kwa go wena ka fa ntle ga lobota.” 22Ke fa mosadi a tsena mo motseng, a bua le batho botlhe ka botlhale jwa gagwe, mme ba kgaola Seba morwa Bigeri tlhogo, ba e latlhela kwa go Joabe. Jaanong Joabe a letsa lonaka, mme batlhabani ba phatlalala ba tlogela motse, mongwe le mongwe a ya kwa lapeng la gagwe. Joabe ene a boela kwa Jerusalema kwa kgosing.
23Joabe e ne e le molaodi wa mephato yotlhe ya Iseraele. Benaya morwa Joyata e ne e le molaodi wa Bakerethi le wa Baphelethe.
24Atorame o ne a laola badiri ba mekuio. Josafate morwa Ahilote e ne e le seatla sa kgosi. 25Seya e ne e le mokwaledi, Satoke le Abjathare e le baperesiti. 26Le Ira wa Jaire e ne e le moperesiti wa ga Dafita.


text:
81Jaanong Modimo wa gopola Noa le diphologolo tsotlhe le diruiwa tsotlhe tse di neng di na nae mo mokorong. Modimo wa fokisa phefo mo lefatsheng, mme metsi a ngotlega. 2Ga thibala metswedi ya madiba le maroba a legodimo; le pula e e tswang kwa legodimong ya kgaotsa. 3Metsi a nna a boa, a fokotsega mo lefatsheng; ya re malatsi a le 150 a sena go feta, metsi a nna a ngotlega. 4Ka kgwedi ya bosupa, ka letsatsi la some supa la kgwedi, mokoro wa nna mo thabeng ya Ararate. 5Metsi a nna a ngotlegela pele go ya kgweding ya some; ka la ntlha la kgwedi ya some ga bonala ditlhoa tsa dithaba.
6Ya re malatsi a le 40 a sena go feta gape, Noa a bula fenstere ya mokoro e a e dirileng, 7a ntsha legakabe; lone la tswa, la boaboa go ya metsi a ba a tšhe mo lefatsheng. 8A ba a ntsha leeba, la tloga mo go ene, e le gore a bone, fa metsi a ngotlegile mo lefatsheng. 9Ya re ka leeba le sa bone le fa e le bogato jwa lonao, la boela kwa go ene mo mokorong; gonne metsi a ne a sa ntse a le mo lefatsheng lotlhe. Ke fa a ntsha letsogo, a le tsaya, a le busetsa kwa go ene mo mokorong. 10Ya re a sena go leta malatsi a supa a mangwe, a ntsha leeba gape mo mokorong. 11Leeba leo la boela kwa go ene ka nako ya mantsiboa, la tla le tshotse letlhare le lešwa la setlhare sa olefa ka molomo. Ke fa Noa a lemoga gore metsi a ngotlegile mo lefatsheng. 12A leta malatsi a supa gape, a boela a ntsha leeba, mme lone la se ka la boela gape kwa go ene.
13Ka letsatsi la ntlha la kgwedi ya ntlha ya ngwaga wa 601 metsi a bo a tšhele mo lefatsheng. Ke fa Noa a tlosa thulelo ya mokoro a leba, a fitlhela lefatshe le omile. 14Ka letsatsi la 27 la kgwedi ya bobedi lefatshe la bo le omile.
15Ke fa Modimo o raya Noa o re: 16“Tswaa mo mokorong, wena le mosadi wa gago le bomorwao le betsi ba gago. 17Diphedi tsotlhe tse di nang nao tsa mefutafuta, e bong dinonyane le diruiwa le digagabi tsotlhe tse di gagabang fa fatshe, tswaa natso gore di itsamaele mo lefatsheng, di ate, di ntsifale mo lefatsheng.”
18Ke fa Noa a tswa le bomorwawe le mosadi wa gagwe le betsi ba gagwe. 19Le diphologolo tsotlhe le diruiwa tsotlhe le dinonyane tsotlhe le digagabi tse di gagabang fa fatshe tsa tswa mo mokorong ka fa mefuteng ya tsona.
20Noa a ba a agela Morena aletare, a tsaya dingwe tsa diruiwa tsa mefutafuta tse di itshekileng le tsa dinonyane tsa mefutafuta tse di itshekileng, a dira ditlhabelo tsa phiso mo aletareng. 21Ke fa Morena a dupa monko o o monate, mme Morena a bua mo pelong ya gagwe a re: “Ga nkitla ke tlhola ke hutsa lefatshe gape ka ntlha ya motho; gonne dikakanyo tsa pelo ya motho di bosula go tswa bonyaneng jwa gagwe. Ga nkitla ke tlhola ke bolaya tsotlhe tse di phelang gape jaaka ke dirile.
Pes. 14:3
Jobe 14:4
Math. 15:19
Baroma 3:23
Jes. 54:9
22Ka metlha yotlhe ya lefatshe ga go kitla go khutla go jwala le go roba, le letsididi le mogote, le selemo le mariga, le motshegare le bosigo.”


text:
Ga o a golagana le Inthanete. Go bona Thuso mo inthaneteng, e e go bontshang diteng tsa bošhweng tsa thuso, o tshwanetse go golagana le Inthanete.Tlhola kgolagano ya Inthanete.Fa e le gore o santse o bona molaetsa o, tirelo ya Thuso ya mo inthaneteng e ka nna ya bo e se yo ka nakwana. Leka go golaganya moragonyana.
helppane.exe Thuso le Tshegetso ya Microsoft (32-bit)
Ga o a golaganngwa le Thuso ya mo inthaneteng, koo go nang le diteng tse dintsi tsa bošhweng tsa thuso. Iponele Thuso ya mo inthaneteng jaanong.
Thuso le Tshegetso di tshwanetse go tswala fa Windows Update e tsenya kgotsa e ntsha diteng tsa Thuso. O ka simolola Thuso gape fa ntšwafatso e feditse.
Thuso ya mo Inthaneteng ga e yo ka puo e o e dirisang. Gore o bone diteng tsa bošhweng tsa thuso, o ka bona Thuso ya mo inthaneteng mo go %1.
Ga re kgone go bona segatisi sa gago mo lenaaneng? Tlhomamisa gore se tshubilwe le go gokaganngwa le mafaratlhatlha a Wi-Fi jaaka founo ya gago. Fa o sa ntse o sa kgone go se bone, tlhola gore a segatisi sa gago se tsamaelana le Windows 10 Mobile Windows 10 Mobile.
Fa o fudugela kwa nageng kgotsa kgaolong e sele, fetola seting ya kgaolo ya gago gore o nne o reke kwa Lebentleleng. Ela tlhoko: Dikuno di le dintsi tse di rekilweng mo Lebentleleng la Windows mo kgaolong e nngwe ga di na go bereka mo go e nngwe. Seno se akaretsa Xbox Live Gold le Groove Music Pass, didiriso, metshameko, mmino, dibaesekopo, le dithulaganyo tsa TV.
Microsoft khothalletsa Bing bakeng sa ntlafatsoa batla le phihlelo ea ho Microsoft Edge ka Windows 10. Ho Bing e le a hao a kamehla batla enjene u fa:
Direct khokahano ho ea ho Windows 10 ditiriso tse dingwe, ho o otlolohile ho ya ho hao ditiriso tse dingwe ka potlako ho.
More maleba litlhahiso tse Cortana, hao dijethale mothusi.
Hang-hang thusa ho u thusa hore ka ho fetisisa ho Microsoft Edge le Windows 10.
Thuso le Xbox app e, kena potso ea hao lebokoseng la ho batla ka baratiro. U tla fumana likarabo Cortana kapa Bing.
Leka “Ke’ng e Xbox app e?” Kapa “Ke Eng e le gamertag?” Haeba seo se sa sebetsa, na le look at the Gaming & boithabiso bo leqepheng le Windows websaeteng.
Etela Xbox sechaba diqoqiso
Fumana thuso ho Xbox tshehetso


text:
Bogologolotala kwa Kgalagadi, go ne go na le monnamogolo yo o maatla a bidiwa Rapula. Rapula o ne a na le mpho e kgolo thata mo lefatsheng. O ne a na le maatla a go tlisa maru mmogo fa a ne a kgaogane. O ne a na le maatla a go nesa pula. O ne a itsege naga yotlhe jaaka Rapula, modirapula.
Go Rapula, go dira pula e ne e le tiro e e botlhoko thata. Go ne go tsaya maikatlapelo otlhe a o neng a na le ona, fela gape go ne go mo itumedisa go bona batho ba gagwe ba ungwa metsi a a fologang kwa loaping. Fa pula e ne e na, batho ba ne ba kgobokanya metsi mme ba a dirisetsa go nwa le go apaya. Matamo a ne a tlala mme diphologolo le tsona di ne di nna le metsi a go nwa. Pula gape e ne e fepa dipolasa tsa Kgalagadi.
Morago ga dingwaga tse dintsi tsa go dira pula, Rapula, modirapula, o ne a lwala mme maatla a gagwe a fokotsega. Naga ya Kgalagadi ya simolola go omelela ka iketlo. Majang a matala le ditlhare tsa simolola go nyelela. Le fa e le gore monnamogolo o ne a leka, o ne a kgona fela go dira pula e nnye. Mme nako le nako fa a leka, o ne a koafalela pele.
Ka bonako monnamogolo a lwala thata a nna bokoa moo e leng gore o ne a sa kgone go dira pula gotlhelele. Fa seo se ne se diragala, go ne go na le komelelo e kgolo. Naga e ne ya omelela le dijalo tsa pala go gola. Go ne go se na dijo tse di lekaneng. Diphologolo tsa swa, dimela tsa swa, le batho ba swa.
Batho ba Kgalagadi ba leta. Ba ne ba sa ntse ba na le tshepo ya gore modirapula o tla fola gape. Fa ba ntse ba letile, ba ne ba arogana bonnye jo ba neng ba na le bona mme ba fa modirapula dijo tse di monatenate tsa bona. “Gongwe o tla bona maatla a gagwe mo nakong e e sa fediseng pelo,” ba rialo.
Kwa bokhutlong batho ba lemoga gore Rapula ga a kitla a tsamaya a tokafala. Banna ba ba botlhale ba motse ba itse gore se ba ka se dirang ka nako eo, e ne e le go emela gore Rapula a fe mongwe o sele maatla a gagwe a a kgethegileng.
Fa Rapula, modirapula, a ne a swa, batho ba Kgalagadi ba ne ba utlwile botlhoko. Ba ne ba latlhegetswe ke leloko la botlhokwa la morafe wa bona. Mme jaanong, bagodi ba motse ba ne ba gomodiwa ke go itse gore mpho ya ga Rapula ga e a latlhega. E tshwanetse e be e neetswe mošwa mongwe.
Go ne ga nna phitlho e kgolo go tlotla modirapula yo o fetang ba bangwe. Batho ba ne ba tla go tswa kwa dikarolong tse di kgakala tsa Kgalagadi go nna teng. Ba ne ba tlisa bonnye jwa dijo le dino tse ba neng ba na le tsona go kgaoganya le ba bangwe.
Pele ga Rapula, modirapula, a ka fitlhwa mo mmung go ikhutsetsa ruri, selo se se gakgamatsang sa direga – selo se se neng se tla bontsha batho ba Kgalagadi gore modirapula yo mošwa ke mang. Mmala wa molagodimo o ne wa tlogela mmele wa monnamogolo wa modirapula mme wa tsena mo mmeleng wa mosetsanyana yo o bidiwang Mapula, yo e neng e le setlogolwana sa ga Rapula. Se e ne e le selo se se makatsang thata se se kileng sa bonwa, mme fela mongwe le mongwe o ne a itse gore ke ka tsela e badirapula ba neelanang ka yone maatla a bone. Se se diragala sewelo thata gonne badirapula ba tshela dingwaga tse dintsi, tse dintsintsi.
Mapula jaanong e ne e le modirapula yo mošwa wa Kgalagadi. Malatsi morago ga phitlho, batho ba ne ba keteka maatla a mašwa a mosetsanyana. Ba ne ba keteka ka mmino le dijo. Mongwe le mongwe mo Kgalagadi o ne a mo tlisetsa dimpho tsa diaparo tse dintšhwa, malomo, dijo tse di kgethegileng le dilo tse dingwe.
Go tseile malatsinyana gore Mapula a tlwaele maatla a gagwe, mme moragonyana a maatlafala. Jaanong o ne a tshwanetse go dirisa mpho ya gagwe sentle. Fa a tenegile ka nako ya go dira pula, o ne a ka dira pula ya matlakadibe le morwalela. Se se ka senya morafe wa gagwe otlhe.
Le fa Kgalagadi e ntse e se na pula nako e telele, Mapula o ne a ithuta ka bonya go itse go dirisa maatla a gagwe. Pele, o ne a ithuta go dira gore pula e ne ka go kopanya maru a mannye. O ne a ikatisa go dira se gangwe ka beke. Fela jaaka rraagwemogologolo, o ne a lapa thata morago ga go dira pula. Ka dinako dingwe o ne a tshwanela go robala malatsi a mabedi a a latelanang go boelwa ke maatla a gagwe.
Batho ba Kgalagadi ba ne ba le botlhale. Ba ne ba ithuta mekgwa e mešwa ya go boloka metsi a a tlhokegang thata a. Ba ne ba ithuta go aga matamo le go dira ditanka tse dikgolo go bolokela metsi mo go tsone.
Morago ga dikgwedi tse dintsi tsa go ikatisa, kwa bokhutlong Mapula o ne a kgona go tlisa dipula tse di nonneng gape mo Kgalagadi. Botlhe ba keteka pula e kgolo ka go bina le go opela. Go ne go nnile dingwaga tse dintsi thata ba sa bone pula e e kana mme ba ne ba itse gore komelelo e fedile. Ba ne ba itumetse gore go na le modirapula yo mošwa – modirapula yo o tla tokafatsang matshelo a batho botlhe.
Nna le boitlhamedi!
Fa o fetsa go buisa Modirapul, tshitshinya gore bana ba gago ba dire ditshwantsho tsa pula. Ba ka dirisa khothenewulu go dira maru mme ba sege marothodi a pula ka pampiri ya mmala wa botala jwa legodimo. Kgotsa, ba ka taka maru le pula ka menwana. Ba ka nna ba tsenya melagodimo mo ditshwantshong tsa bona!


text:
Nka Tlhopha Jang Ditsala Tse di Siameng?
Kgaolo 8
Nka Tlhopha Jang Ditsala Tse di Siameng?
“Fa ke galefile, ke tlhoka mongwe yo nka mo tshololelang maikutlo a me. Fa ke hutsafetse ke tlhoka mongwe yo o ka nkgomotsang. Fa ke itumetse ke batla mongwe yo o ka itumelang le nna. Ke tsaya go nna le ditsala go le botlhokwa thata.”—Brittany.
GATWE bana ba bannye ba tlhoka mongwe yo ba ka tshamekang le ene mme basha bone ba tlhoka ditsala. Pharologanyo ke eng?
Motho yo o tshamekang le ene ke motho yo o go ntshang bodutu.
Tsala ke motho yo o lebang dilo jaaka o di leba.
Mo godimo ga moo, Baebele ya re, “molekane wa boammaaruri o lorato ka dinako tsotlhe, mme ke morwarramotho yo o tsholetsweng nako ya fa go na le matshwenyego.” (Diane 17:17) Gongwe seno se tlhalosa botsala jwa mmatota jo bo farologanang le jo o neng o bo bona mo bathong ba o neng o tshameka le bone fa o ne o le ngwana!
Boammaaruri: Fa o ntse o gola o tlhoka ditsala tse di
1. Nang le dinonofo tse di rategang
2. Tshelang ka melaometheo ya Baebele
3. Go tlhotlheletsang ka tsela e e molemo
Potso: O ka bona jang ditsala tse di ntseng jalo? Mma re sekasekeng dintlha tseno ka bongwe ka bongwe.
Se o Se Tlhokang mo Tsaleng #1—Dinonofo Tse di Rategang
Se o tshwanetseng go se itse. Ga se gore mongwe le mongwe a ka nna tsala ya mmatota. Tota le Baebele ya re, “go na le balekane ba ba sekametseng mo go senyaneng.” (Diane 18:24) Seo se ka utlwala e le go feteletsa dilo. Mme gone akanya ka seno: A o kile wa nna le “tsala” e e neng e go dirisa? A o kile wa nna le e e neng e go ja direthe kgotsa e anamisa maaka ka wena? Dilo tse di ntseng jalo di ka dira gore o se ka wa tlhola o tshepa tsala eo. * Ka metlha, gakologelwa gore go molemo go nna le ditsala di le mmalwa tsa boammaaruri go na le go nna le ditsala tse dintsi tse di sa siamang!
Se o ka se dirang. Tlhopha ditsala tse di nang le dinonofo tse o ka ratang go di etsa.
“Mongwe le mongwe o bua bontle ka tsala ya me e bong Fiona. Le nna ke batla gore ba mpue bontle. Ke batla go nna le leina le le molemo fela jaaka ene. Ke tsaya seno se le botlhokwa thata.”—Yvette, 17.
Leka go dira seno.
1. Bala Bagalatia 5:22, 23.
2. Ipotse, ‘A ditsala tsa me di na le dinonofo tse di akarediwang mo “dinonofong tse moya o di tlhagisang”?’
3. Fa tlase fano, kwala maina a ditsala tse o atamalaneng thata le tsone. Go lebagana le leina lengwe le lengwe, kwala nonofo e e tlhalosang motho yoo.
Leina
․․․․․
Nonofo
․․․․․
Kakantsho: Fa e le gore dinonofo tse di sa siamang ke tsone fela tse di tlang mo mogopolong wa gago, gongwe jaanong ke nako ya gore o batle ditsala tse di botoka!
Se o Se Tlhokang mo Tsaleng #2—Melaometheo ya Baebele
Se o tshwanetseng go se itse. Fa o tshwenyega thata ka go nna le ditsala, o ka nna wa feleletsa o tlhophile ditsala tse di sa siamang. Baebele ya re: “Yo o dirisanang le dimatla dilo ga di na go mo tsamaela sentle.” (Diane 13:20) Lefoko “dimatla,” ga le reye batho ba ba bonang maduo a a kwa tlase kwa sekolong kgotsa ba ba seng botlhale. Go na le moo, le raya batho ba ba sa batleng go reetsa kgakololo e e siameng mme ba dira dilo tse di sa siamang. Tseno ke ditsala tse o sa tshwanelang go nna le tsone!
Se o ka se dirang. Go na le gore o nne tsala le mongwe le mongwe, tlhopha. (Pesalema 26:4) Seno ga se reye gore o tshwanetse go nna le tlhaolele. Mo kgannyeng eno go tlhaola go raya gore o tshwanetse go nna kelotlhoko mo o ka kgonang go “bona pharologanyo fa gare ga yo o siameng le yo o boikepo, fa gare ga yo o direlang Modimo le yo o sa mo direlang.”—Malaki 3:18.
“Ke leboga batsadi ba me go bo ba ile ba nthusa go bona ditsala—basha ba ba lekanang le nna ka dingwaga ba ba godileng semoyeng.”—Christopher, 13.
Araba dipotso tse di latelang:
Fa ke na le ditsala tsa me, a ke nna ke tshogile gore ba ka nkgatelela go dira sengwe se ke itseng gore se phoso?
□ Ee
□ Nnyaa
A ke okaoka go itsise batsadi ba me ditsala tsa me, ke boifa gore gongwe ba ka se di rate?
□ Ee
□ Nnyaa
Kakantsho: Fa o arabile dipotso tse di fa godimo ka ee, batla ditsala tse di itshwarang sentle—tse di tlhomang sekao se se molemo mo botshelong jwa bone jwa Bokeresete.
Se o Se Tlhokang mo Tsaleng #3—Tlhotlheletso e e Molemo
Se o tshwanetseng go se itse. Baebele ya re: “Ditsala tse di sa siamang di senya mekgwa e e siameng.” (1 Bakorintha 15:33, Today’s English Version) Mosha mongwe yo o bidiwang Lauren a re: “Ditsala tsa me tsa kwa sekolong di ne di nkamogela fela fa ke ne ke dira se ba reng ke se dire. Ke ne ke jewa ke bodutu, ka jalo ke ne ka swetsa ka gore ke dire se ba se dirang fela gore ba nkamogele.” Lauren o ne a lemoga gore fa o tshela ka tsela e ba bangwe ba e batlang, o a bo o ba letla ba go laola fela jaaka go dirwa ka pawn mo motshamekong wa chess. O tshwanelwa ke sengwe se se botoka go feta seo!
Se o ka se dirang. Fedisa botsala jwa gago le batho ba ba go pateletsang go fetola tsela e o tshelang ka yone gore o tshele jaaka bone. Fa o ka dira jalo, o ka nna wa latlhegelwa ke ditsala; mme gone o tla ikutlwa botoka e bile o tla nna le ditshono tse di oketsegileng tsa go nna le ditsala tse di siameng—tse di tla go tlhotlheletsang ka tsela e e molemo.—Baroma 12:2.
“Tsala ya me e kgolo e bong Clint ga e dire dilo ka go phamoga e bile e tlhaloganya maikutlo a batho ba bangwe, ka jalo o nnile le tlhotlheletso e e molemo mo go nna.”—Jason, 21.
Ipotse dipotso tse di latelang:
A ke fetotse tsela e ke aparang ka yone, e ke buang ka yone kgotsa a ke itshwara ka tsela e e sa siamang e le fela go itumedisa ditsala tsa me?
□ Ee
□ Nnyaa
A ke feleletsa ke ya kwa mafelong a a sa siamang a ke neng nka se ye kwa go one fa ditsala tsa me di ne di sa mpateletse?
□ Ee
□ Nnyaa
Kakantsho: Fa e le gore o arabile dipotso tse di fa godimo ka ee, kopa batsadi ba gago kgotsa mongwe yo o godileng gore a go neye kgakololo. Fa e le gore o Mosupi wa ga Jehofa, o ka bua le mogolwane mongwe wa Mokeresete mme o mmolelele gore o tlhoka thuso mo go tlhopheng ditsala tse di ka go tlhotlheletsang go dira se se siameng.
BALA GO YA PELE KA KGANG ENO MO BOLUMONG YA 2, KGAOLO 9
A motho yo o mo tsayang e le tsala—gongwe pelo ya gago—o go tlhotlheletsa go dira dilo tse di bosula? Bona gore o ka gana tlhotlheletso eo jang!
[Ntlha e e kwa tlase]
^ ser. 14 Gone ke boammaaruri gore rotlhe re dira diphoso. (Baroma 3:23) Ka jalo, fa tsala e go utlwisitse botlhoko mme e bontsha gore e ikwatlhaya go tswa pelong, gakologelwa gore “lorato lo bipa maleo a le mantsi.”—1 Petere 4:8.
DITEMANA TSA BOTLHOKWA
“Go na le tsala e e ngaparelang go gaisa morwarra motho.”—Diane 18:24.
KAKANTSHO
Fa o tshela go ya ka melao e e siameng ya boitsholo, le ba bangwe ba ba lekang go dira jalo ba tla lemoga seo. Mme ke bone ba ba ka nnang ditsala tse di molemo!
A O NE O ITSE GORE . . . ?
Modimo ga a na tlhaolele mme gone ga a amogele mongwe le mongwe fela gore a nne “molalediwa mo mogopeng wa [gagwe].”—Pesalema 15:1-5.
SE KE SE IKAELETSENG!
Gore ke nne le ditsala tse di molemo ke tla ․․․․․
Batho bangwe ba ba mphetang ka dingwaga ba nka ratang go tlwaelana le bone ba akaretsa ․․․․․
Se nka ratang go se botsa batsadi ba me ka kgang eno ke gore ․․․․․
O AKANYANG?
● Ke dinonofo dife tsa botlhokwa tse o di batlang mo tsaleng mme ka ntlha yang?
● Ke dinonofo dife tse o tlhokang go tokafatsa mo go tsone gore o nne tsala e e molemo?
[Mafoko a a mo go tsebe 60]
“Fa batsadi ba me ba ne ba nkgothaletsa go kgaogana le setlhopha sengwe sa ditsala, ke ne ke ipolelela gore ke bone fela ba ke neng ke batla go tsalana le bone. Le fa go ntse jalo, kgakololo ya batsadi ba me e ne e le molemo mme fa ke sena go akanya ka yone, ke ne ka lemoga gore go na le batho ba bantsi ba ba molemo ba nka tsalanang le bone.’’—Cole
[Lebokoso mo go tsebe 61]
Leka go Dirisa Dikakantsho Tseno
Bua le batsadi ba gago ka go dira ditsala. Ba botse gore fa ba ne ba lekana le wena ba ne ba na le ditsala tsa mofuta ofe. A ba ikwatlhaela ditsala tse ba ileng ba di tlhopha? Fa go ntse jalo, ka ntlha yang? Ba botse gore o ka tila jang mathata mangwe a bone ba ileng ba lebana le one.
Itsise ditsala tsa gago mo batsading ba gago. Fa e le gore o okaoka go dira jalo, ipotse gore, ‘Ke eng fa ke okaoka go ba itsise?’ A go na le sengwe se ditsala tsa gago di se dirang se batsadi ba gago ba se kitlang ba se rata? Fa go ntse jalo, gongwe o tla tlhoka go nna kelotlhoko thata fa o tlhopha ditsala.
Nna moreetsi yo o molemo. Kgatlhegela go itse gore ditsala tsa gago di ntse di tsoga jang o bo o bontshe gore o amega ka bone.—Bafilipi 2:4.
Itshwarele. O se ka wa lebelela gore ba tla tlhoka diphoso. “Rotlhe re kgotšwa makgetlo a le mantsi.”—Jakobe 3:2.
Naya tsala ya gago nako ya go nna a le nosi. Ga go tlhokege gore o tlhole o setsesetse tsala ya gago morago. Ditsala tsa mmatota di tla go ema nokeng fa o di tlhoka.—Moreri 4:9, 10.
[Setshwantsho mo go tsebe 63]
Fa o tshela ka tsela e ba bangwe ba e batlang, fela gore ba go amogele, o a bo o ba letla ba go laola fela jaaka go dirwa ka “pawn” mo motshamekong wa “chess”


text:
121E rile go sa le malatsi a marataro pele ga Tlolaganyo, Jesu a ya kwa Bethania, kwa Lasaro a neng a le teng, yo Jesu a mo tsositseng mo baswing.
2Teng ba mo direla moletlo wa dijo, mme Maretha a ba tsholela, Lasaro e le mongwe wa ba ba ntseng nae fa dijong. 3Jaanong Maria a tsaya setlolo sa lookwane lwa narete lo lo sa tswakwang, sa tlhwatlhwa e kgolo sa bokete jwa ponto, a tlotsa dinao tsa ga Jesu, a ba a di phimola ka moriri; mme ntlo ya tlala monko wa setlolo seo.
4Ke fa mongwe wa barutwa ba gagwe, e bong Jutase Isekariote, morwa Simone, yo o tla mo tshwarisang, a re: 5“Naare setlolo se, se ne se sa rekisediweng ka diranta di le 100, tsa tla tsa newa bahumanegi?” 6A bua jalo, e se ka gonne a bapalela bahumanegi, mme e le ka e le legodu, a tshola sekgwama, mme a itseela tse di tsenngwang mo go sona.
7Ke fa Jesu a re: “Mo lese; o ne a se boloketse letsatsi la phitlho ya me. 8Kana bahumanegi bone lo na nabo ka gale, mme nna ga lo na le nna ka gale.”
9Ya baa gona Bajuta ba bantsi thata ba itseng gore o teng; mme ba tla, e seng ka ntlha ya ga Jesu fela, mme le gona e le gore ba bone Lasaro yo o mo tsositseng mo baswing. 10Foo baperesiti ba bagolo ba rera mmogo gore ba bolae le ene Lasaro; 11gonne Bajuta ba bantsi ba ne ba ba tlogela ka ntlha ya gagwe, ba dumela mo go Jesu.
12Kamoso ya re batho ba bantsi ba ba neng ba tsile moletlong ba utlwa gore Jesu o tla kwano Jerusalema, 13ba tsaya dikala tsa mekolane, ba tswela go mo kgatlhantsha, ba tlhaba mokgosi ba re: “Hosana! Go tshegofaditswe yo o tlang ka leina la Morena, yo e leng Kgosi ya Iseraele!”
14Ya re Jesu a bona eselana, a e palama, jaaka go kwadilwe ga twe:
15“Morwadia Sione,
o se ka wa boifa;
bona, Kgosi ya gago e e tla,
e palame eselana ya esele.”
16Dilo tseo barutwa ba gagwe ga ba a ka ba di tlhaloganya pele, mme ya re Jesu a sena go galalediwa, ya baa gona ba gakologelwang gore dilo tseo di kwadilwe ka ga gagwe, le gore ba di mo diretse.
17Jaanong batho ba ba neng ba na nae, fa a bitsa Lasaro go tswa phupung, a mo tsosa baswing, ba ne ba ntse ba supa ka ga moo. 18Ke ka ntlha ya moo batho ba ileng go mo kgatlhantsha, ka ba ne ba utlwile gore ke ene yo o dirileng sesupo seo. 19Jaanong Bafarisai ba raana ba re: “Lemogang tlhe gore ga lo kgone sepe; kana lefatshe lotlhe le mo setse morago.”
20Ga bo go le Bagerika bangwe mo go bone ba ba neng ba tlile go obamela mo moletlong. 21Bao ba tla go Filipo wa Betsaita wa Galelea, ba mo kopa ba re: “Morena, re batla go bona Jesu.”
22Filipo a ya a bolelela Andrea, mme Andrea le Filipo ba ya ba bolelela Jesu. 23Jesu a ba araba a re: “Nako e tsile ya gore Morwa-Motho a galalediwe. 24Ammaaruri, ammaaruri ke lo raya ke re: Fa tlhaka ya mabele e sa wele mo mmung ya swa, e tla nna e le yosi; mme fa e swa, e ungwa leungo le legolo.
25Yo o ratang bophelo jwa gagwe o bo isa tatlhegong, mme yo o tlhoileng bophelo jwa gagwe mo lefatsheng leno o tla bo bolokela bophelo jo bo se nang bokhutlo.
Luka 17:33
26Fa motho a ntirela, a a ntshale morago, mme kwa ke leng teng, modiredi wa me le ene o tla nna teng. Fa motho a ntirela, Rara o tla mo tlotla.
17:24
27“Jaanong mowa wa me o huduegile, mme ke tla reng? ‘Rara, nkgolole mo nakong e’? Mme kana ke tlile mo nakong e ka ntlha ya moo.
28‘Rara, galaletsa leina la gago.’ ”
Foo ga utlwala lentswe le tswa mo legodimong le re: “Ke le galaleditse, le gona ke tla boa ke le galaletsa.”
29Ya re batho ba ba emeng teng ba utlwa, ba re: “Ke tumo ya maru.” Ba bangwe ba re: “Moengele o buile nae.”
30Jesu a fetola a re: “Lentswe le ga le a tla ka ntlha ya me, mme le tlile ka ntlha ya lona.
31Ka nako e lefatshe leno le a atlholwa; molaodi wa lefatshe leno o tla lelekelwa kwa ntle ka nako e.
16:11
Luka 10:18
32Mme nna, e tla re fa ke sena go tlhatlosiwa mo lefatsheng, ke ikgogele batho botlhe.” 33A bua jalo go supa mokgwa wa loso lo o tla lo swang.
34Batho ba mo fetola ba re: “Re utlwile mo molaong gore Keresete o tla nna ka bosakhutleng; mme o raya jang fa o re: ‘Morwa-Motho o tshwanetse go tlhatlosiwa’? Morwa-Motho yoo ke mang?”
Dan. 7:14
35Jesu a ba araba a re: “Lesedi le sa ntse le na le lona ka sebaka se sekhutshwane. Tsamayang, ka lo sa ntse lo na le lesedi, gore lefifi le se ka la lo tshwara; kana yo o tsamayang mo lefifing ga o itse kwa a yang teng.
11:10
36A e re ka lo sa ntse lo na le lesedi, dumelang mo leseding gore lo nne bana ba lesedi.”
Jesu a bua dilo tseo, a ba a ya a ba iphitlhela.
37Le fa a ne a dira ditshupo tse dintsi fa pele ga bone, ga ba a ka ba dumela mo go ene, 38gore go dirafale lefoko la moporofeti Jesaya le a le buileng a re:
“Morena, ke mang
yo o dumetseng thero ya rona,
letsogo la Morena
le senoletswe mang?”
Baroma 10:16
39Ka ntlha ya moo ba paletswe ke go dumela; gonne Jesaya o buile gape a re:
Math. 13:14,15
40“O foufaditse matlho a bone,
a thatafatsa dipelo tsa bone
gore ba se bone ka matlho
le e seng go tlhaloganya ka pelo,
ba tloga ba sokologa,
mme ka ba fodisa.”
41Dilo tse Jesaya o ne a di bua, ka a bona kgalalelo ya gagwe, mme a bua ka ga gagwe.
42Le fa go ntse jalo ba bantsi ba balaodi le bone ba dumela mo go ene; fela ba ne ba sa ipolele ka ntlha ya Bafarisai gore e se re gongwe ba kgaolwa mo senagogeng.
43Gonne ba ne ba rata go tlotlwa ke batho bogolo go go tlotlwa ke Modimo.
44Foo Jesu a bua ka lentswe le legolo a re: “Yo o dumelang mo go nna ga a dumele mo go nna, o dumela mo go yo o nthomileng. 45Yo o mponang o bona ene yo o nthomileng.
46Nna lesedi, ke tlile mo lefatsheng gore mongwe le mongwe yo o dumelang mo go nna a se ka a nna mo lefifing.
47Fa mongwe a utlwa mafoko a me, a sa a tshegetse, nna ga ke mo atlhole; gonne ga ke a tla go atlhola lefatshe, ke tsile go le pholosa.
Luka 9:56
48Yo o nnyatsang, a sa amogele mafoko a me, o na le se se tla mo atlholang: Lefoko le ke le buileng ke lone le le tla mo atlholang ka letsatsi la bofelo. 49Gonne nna ga ke a ka ka bua ka bogame, mme Rara yo o nthomileng ke ene yo o nneileng taolo ya gore ke bue eng, ke bolele eng. 50Ke itse gore taolo ya gagwe ke bophelo jo bo sa khutleng; jaanong tse ke di buang ke di bua fela, jaaka Rara a mpoleletse.”


text:
251Morena o ne a bua le Moše kwa thabeng ya Sinai a re: 2“Bua le Baiseraele, o ba ree o re: ‘E re lo sena go fitlha kwa lefatsheng le ke tla le lo nayang, lo latse masimo, a nne le Sabata wa Morena. 3O leme tshimo ya gago dinyaga di le thataro, le tshimo ya gago ya moweine o o pome dikala dinyaga di le thataro, o robe thobo ya teng.
Doit. 15:1-11
4Mme ka ngwaga wa bosupa go tla nna Sabata wa boikhutso jo bo tletseng wa masimo, e nne Ngwaga-wa-Sabata wa Morena. Tshimo ya gago o se ka wa e lema le tshimo ya moweine ya gago o se ka wa o poma dikala. 5Matshwabudu a thobo ya gago o se ka wa a roba; maungo a moweine wa gago o o sa pongwang dikala o se ka wa a fula. A e nne ngwaga wa boikhutso wa masimo. 6Mme matshwabudu a Sabata wa masimo e tla nna dijo tsa lona, e bong tsa gago le tsa motlhanka wa gago le tsa lelata la gago le tsa modiredi wa gago yo o rapetsweng tuelo le tsa yo o agileng nao le tsa botlhe ba ba nang nao 7le tsa diruiwa tsa gago le tsa diphologolo tse di mo lefatsheng la ga lona; matshwabudu otlhe a lone e tla nna dijo.
8“ ‘Jaanong o bale Dinyaga-tsa-Sabata di supa, e bong dinyaga di supa gasupa, mme sebaka sa Dinyaga-tsa-Sabata di supa e tla nna dinyaga di le 49. 9E be gona o utlwatsang lonaka lwa mokgosi o mogolo ka kgwedi ya bosupa e le some; ka lone letsatsi la thuanyo lo utlwatse lonaka mo lefatsheng lotlhe la lona.
10Mme lo itshepise ngwaga wa 50, lo tlhabe mokgosi mo lefatsheng wa kgololo ya baagi botlhe ba lone. A e nne ngwaga wa tuduetso wa lona wa gore mongwe le mongwe a boelwe ke boswa jwa gagwe, a boele kwa ga gabo.
Luka 4:19
11Ngwaga wa 50 e tla nna ngwaga wa tuduetso wa lona. Lo se ka lwa lema le e seng go roba matshwabudu a ona le e seng go fula maungo a moweine o o sa pongwang dikala. 12Gonne ke ngwaga wa tuduetso, a o nne boitshepo mo go lona. Thobo ya ona lo e jele kwa masimo. 13Ka ngwaga oo wa tuduetso mongwe le mongwe wa lona a amogele boswa jwa gagwe gape. 14Jaanong fa o rekisa sengwe mo go mongwe-ka-wena, gongwe o reka sengwe mo go ene, lo se ka lwa patikana.
15Mme o reke mo go mongwe-ka-wena ka fa palong ya dinyaga tse di fetileng go tloga ka ngwaga wa tuduetso; le ene a rekise mo go wena ka fa palong ya dinyaga tsa dithobo go fitlha ngwageng wa tuduetso. 16O godise tlhwatlhwa ya teng ka fa bontsing jwa dinyaga tse di setseng; gongwe o e fokotse ka fa bobotlaneng jwa dinyaga; gonne ke palo ya dithobo tse a di rekisang mo go wena. 17Jaanong he, lo se ka lwa patikana, mme o boife Modimo wa gago; gonne ke nna Morena Modimo wa lona.
18“ ‘Ka moo he dirang ka fa melaong ya me, lo tlhokomele ditshiamelo tsa me, lo di dirafatse gore lo nne mo lefatsheng lo iketlile.
1 Dikg. 5:5
19Foo lefatshe le tla ntsha maungo a lone, mme lo tla ja, lo kgora, lo nna mo go lone lo iketlile. 20Mme fa lo ka re: Re tla ja eng ka ngwaga wa bosupa, fa re sa leme, re sa phuthe thobo ya rona? 21Nna ka re: Ke tla lo neela tshegofatso ya me ka ngwaga wa borataro gore lo fole thobo ya dinyaga di le tharo.
22Lo tla lema gape ka ngwaga wa robedi, lo ntse lo ja tsa thobo ya ngwagatlola go ya ngwageng wa robongwe; lo tla ja dijo tse dikgologolo go ya go be go tla thobo ya ona.
23“ ‘A lefatshe le se ka la rekisediwa ruri; gonne ke la me; lona lo baeng le bajaki fela mo go nna.
24“ ‘Mo lefatsheng lotlhe le e leng la lona lo dumelele thekololo ya lone. 25E re fa wa ga eno a humanegile, a ba a rekisa sengwe sa boswa jwa gagwe, a go tle mogolodi wa gagwe yo o gaufi nae losikeng, a rekolole se se rekisitsweng sa wa ga gabo.
26Mme fa motho a se na mogolodi, mme a kgona go bona madi ka esi a a lekanyeng thekololo ya sa gagwe, 27a go balwe dinyaga go tloga jale fa se rekisiwa, a be a busetse monna yo a se rekisitseng mo go ene madi a a lekanyeng dinyaga tse di setseng, a be a amogele boswa jwa gagwe gape. 28Mme fa a sa bone madi a a lekanyeng go a mmusetsa, gona se a se rekisitseng se tla nna mo seatleng sa moreki wa sona go ya ngwageng wa tuduetso. Mme ka ngwaga wa tuduetso se tla gologa, mme o tla amogela boswa jwa gagwe gape.
29“ ‘Mme fa motho a rekisa ntlo e e nnwang ya mo motseng o o ageletsweng ka lobota, o ka e rekolola fela, fa ngwaga o ise o fele a sena go e rekisa; ke sona sebaka sa go ka e ithekololela. 30Fa ngwaga o ka fela a ise a e rekolole gona ntlo e e mo motseng o o nang le lobota e tla nna ya moreki wa yona le ya ditshika tsa gagwe ka metlha. Ga e kitla e gologa le e seng ka ngwaga wa tuduetso. 31Mme matlo a metsana e e se nang lobota tikologong a a kaiwe jaaka masimo a naga: A ka rekololwa; le gona a tla gologa ka ngwaga wa tuduetso. 32Fela fa e le metse ya Balefi, e bong matlo a metse ya boswa jwa bone, ona Balefi ba ka a rekolola ka metlha yotlhe.
33Mme fa mongwe wa Balefi a sa rekolole ntlo e a e rekisitseng, gona e tla gologa ka ngwaga wa tuduetso, fa e le mo motseng o e leng boswa jwa gagwe; gonne matlo a metse ya Balefi ke boswa jwa bone mo Baiseraeleng. 34Naga ya mafulo a metse ya bone e se ka ya rekisiwa. Gonne ke boswa jwa bone jo bo sa khutleng.
35“ ‘Fa wa ga eno a humanega, mme letsogo la gagwe le simolola go tlhoka fa go wena, o mo thuse gore a phele nao jaaka moeng le mojaki. 36Fa o mo adima madi, se a tsadise, se re, a boe le kokeletso, mme o boife Modimo wa gago gore wa ga eno a phele nao.
37O se ka wa mo neela madi a gago gore a tsale, le e seng go mo neela dijo tsa gago gore di boe le kokeletso. 38Ke nna Morena Modimo wa lona yo ke lo ntshitseng kwa lefatsheng la Egepeto go lo naya lefatshe la Kanana gore ke nne Modimo wa lona.
39“ ‘E re fa wa ga eno a humanega fa go wena, a ba a ithekisa mo go wena, o se ka wa mo dirisa tiro ya bokgoba.
40A a nne nao jaaka modiri yo o rapetsweng tuelo le jaaka mojaki, a go direle jalo go ya ngwageng wa tuduetso. 41E be gona a gologang mo go wena, ene le bana ba gagwe nae, a boela kwa losikeng lwa gagwe, a amogela boswa jwa gagwe gape. 42Gonne ke batlhanka ba me ba ke ba ntshitseng kwa lefatsheng la Egepeto; ga ba tshwanela go rekisiwa jaaka makgoba. 43Wa ga eno o se ka wa mo laola ka bopeloethata, mme o boife Modimo wa gago.
44Fa e le lekgoba la monna le la mosadi ba o ba batlang, lo ka ba reka mo merafeng e e mo tikologong ya lona. 45Le gona lo ka reka bana ba bajaki ba ba nnang le lona, le fa e le ba bangwe ba losika lwa bone ba ba lo agetseng ba ba ba tsetseng mo lefatsheng la ga lona: Bone e ka nna makgoba a lona. 46Mme lo ka a tlogelela bana ba lona sehularong sa lona gore e nne a bone e le leruo; ona lo ka a dirisa ditiro tsa bokgoba ka metlha; fela mo go ba ga lona ba Baiseraele a go se nne ope yo o laolang wa ga gabo ka bopeloethata.
47“ ‘Mme fa moeng gongwe mojaki a huma fa go wena, mme wa ga eno a humanega fa go ene, a ba a ithekisa mo go moeng gongwe mo go mojaki fa go wena gongwe mo go yo mongwe wa losika lwa moeng, 48gona a a nne le tshiamelo ya go ka rekololwa, le fa a ithekisitse; a mongwe wa ba ga gabo a mo rekolole. 49Gongwe a rrangwanaagwe kampo morwa rrangwanaagwe a mo rekolole, gongwe a yo mongwe wa ba ga gabo ba madi wa losika lwa gagwe a mo rekolole, gongwe fa a ka kgona, a a ithekolole. 50A a bale le moreki wa gagwe go simolola ka ngwaga o a ithekisitseng mo go ene ka ona go ya ngwageng wa tuduetso; madi a go ithekisa a laolwa ke palo ya dinyaga tseo; o tla bo a ne a na nae ka sebaka seo jaaka modiri yo o rapetsweng tuelo. 51Fa go sa ntse go le dinyaga tse dintsi go ya ngwageng wa tuduetso a a buse madi mangwe a o rekilweng ka ona a a di tshwanetseng e le a go ithekolola. 52Mme fa go setse dinyaga di se kae fela go ya ngwageng wa tuduetso, a a di bale, a be a buse madi a a tshwanetseng dinyaga tseo tsa gagwe, e le a go ithekolola. 53Jaanong fa a tlhoka thekololo a a nne nae ka ngwaga le ngwaga jaaka yo o rapetsweng tuelo; moreki ga a tshwanela go bonwa a mo laola ka bopeloethata. 54Fela fa a sa rekololwe jalo, o tla gologa ka ngwaga wa tuduetso le bana ba gagwe. 55Gonne Baiseraele ke batlhanka ba me; ke batlhanka ba me ba ke ba ntshitseng kwa lefatsheng la Egepeto. Ke nna Morena Modimo wa lona.


text:
101Morago ga dilo tseo Morena a tlhomamisa ba bangwe ba le 70, a ba roma ka bobedi le bobedi go mo etelela pele kwa motseng mongwe le mongwe le felong gongwe le gongwe kwa a tla fitlhang teng ka esi.
2Foo a ba raya a re: “Thobo e kgolo, mme badiri ga ba banene. Ka moo, rapelang Morena wa thobo gore a romele badiri mo thobong ya gagwe.
Math. 9:37,38
3Tsamayang! Bonang, ke a lo roma jaaka dikwana mo gare ga diphiri. 4Se tsholeng kgetsana ya madi, le fa e le kgwatlha, le fa e le ditlhako. Lo se ka lwa dumedisa ope mo tseleng.
2 Dikg. 4:29
5Mme le fa lo tsena mo ntlong efe, buang pele lo re: ‘A kagiso e nne le ntlo e!’ 6Fa go le ngwana wa kagiso teng, kagiso ya lona e tla nna mo go ene; mme fa go se jalo, e tla boela kwa go lona. 7Lo nne mo ntlong eo, lo je lo nwe tse ba nang natso; gonne modiri o tshwanetswe ke tuelo ya gagwe. Lo se ka lwa tsamaya lo tlhomaganya matlo.
8Mme le fa lo tsena mo motseng ofe, mme ba lo tshola, lo je tse lo di bewang pele; 9lo be lo fodise balwetse ba ba mo go ona, lo ba ree lo re: ‘Puso ya Modimo e lo atametse.’ 10Mme le fa lo tsena mo motseng ofe, mme ba sa lo tshole, tswelang mo mebileng ya ona lo re: 11‘Le lone lorole lwa motse wa lona, lo lo kgomaretseng dinao tsa rona, re a lo lo phimolela. Fela, itseng gore puso ya Modimo e atametse.’ 12Ke lo raya ke re: Ka letsatsi leo go tla nna botoka mo go Basotoma bogolo go motse o.
13“A tatlhego ya gago wee, Gorasine! A tatlhego ya gago wee, Betsaita! Gonne fa ditiro tsa nonofo tse di dirilweng mo go lona di ka bo di dirilwe mo Tiro le Sitone, ba ka bo ba sa bolo go ikwatlhaya, ba apere lesela la kgetse, ba ntse mo moloreng.
14Fela petso ya lona mo katlholong e tla feta ya ba Tiro le Sitone. 15Wena Kaperenaume, a ga o a godisiwa go fitlha legodimong? O tla fologela kwa felong ga baswi.
16“Yo o lo utlwang o utlwa nna; yo o lo nyatsang o nyatsa nna, mme yo o nnyatsang o nyatsa ene yo o nthomileng.”
17Jaanong ba ba 70 ba boa ka boitumelo ba re: “Morena, medemone le yone e re ikobela ka leina la gago.”
18Jesu a ba raya a re: “Ke ne ka bona Satane a wa kwa legodimong jaaka logadima.
Tshen. 12:8,9
19Bonang, ke lo neile thata ya go gata dinoga le diphepheng le ya go fenya nonofo yotlhe ya mmaba; ga go sepe se se ka lo direlang bosula ka gope.
Mar. 16:18
20Fela lo se ka lwa itumelela moo, fa mewa e lo ikobela, mme itumeleng, ka maina a lona a kwadilwe kwa magodimong.”
Bafil. 4:3
Tshen. 3:5
21Ka yona nako eo Jesu a ipela mo Moweng o o Boitshepo a re: “Ke a go leboga, Rara, Morena wa legodimo le lefatshe, ka gonne dilo tse o di subetse ba ba botlhale le ba ba tlhaloganyang, mme o di senoletse ba e leng bana. Ee, Rara; gonne go ne go go kgatlha jalo.
22“Dilo tsotlhe ke di neilwe ke Rre. Ga go ope yo o itseng gore Morwa ke mang, fa e se Rara, le gore Rara ke mang, fa e se Morwa le yo Morwa o ka ratang go mo mo senolela.”
23Ke fa a retologela go barutwa, ba le kwa thoko a re: “Go sego matlho a a bonang tse lo di bonang;
24gonne ke lo raya ke re: Baporofeti ba le bantsi, le dikgosi, ba batlile go bona tse lo di bonang, mme ga ba a ka ba di bona, le go utlwa tse lo di utlwang, mme ga ba a ka ba di utlwa.”
25Ke fa moitse-molao mongwe a ema, a mo lalela a re: “Moruti, ke tla dirang gore ke rue bophelo jo bo sa khutleng?”
26Jesu a mo raya a re: “Go kwadilwe eng mo molaong? O buisa jang?”
27Ene a araba a re: “Rata Morena, Modimo wa gago, ka pelo yotlhe le ka mowa otlhe le ka thata yotlhe le ka tlhaloganyo yotlhe ya gago; le mongwe-ka-wena o mo rate jaaka o ithata.”
Lef. 19:18
28Jesu a mo raya a re: “O arabile sentle; dira jalo, mme o tla phela.”
Math. 19:17
29Mme ene, ka a rata go itshiamisa, a raya Jesu a re: “Mme mongwe-ka-nna ke mang?”
30Jesu a araba a re: “Motho mongwe o kile a tswa Jerusalema, a ya kwa Jerigo; mme a wela mo dinokwaneng. Ya re di sena go mo apola le go mo ntsha dintho, tsa tsamaya, tsa mo tlogela a le gaufi le go swa. 31Ga dirafala, moperesiti mongwe a fologa ka tsela eo, mme ya re a mmona, a mo feta fela. 32Fela jalo le Molefi, ya re a fitlha felong foo, mme a mmona, a mo feta fela. 33Mme Mosamaria mongwe a eta, a fitlha fa a leng teng. Ya re a mmona, a tlhomoga pelo, 34a ya fa go ene, a fapa dintho tsa gagwe, a di tshela lookwane le weine, a ba a mo palamisa pelesa ya gagwe, a mo isa kwa ntlong ya baeti, a mo tlamela. 35Ya re kamoso a ntsha diselefera tse pedi, a di naya mong wa ntlo a re: ‘Mo tlamele, mme se o tla se ntshang bogolo go moo, ke tla se go busetsa, fa ke boa.’
36“O gopolang, ke mang wa ba bararo ba, yo e neng e le mongwe-ka-ene yo o wetseng mo dinokwaneng?”
37Yoo a re: “Ke yo o mo diretseng ka kutlwelo-botlhoko.”
Jesu a mo raya a re: “Tsamaya o dire jalo le wena.”
38Ya re ba ntse ba tsamaya, a tsena mo motsaneng mongwe. Mme mosadi mongwe, yo leina la gagwe e leng Maretha, a mo tsholela mo ntlong ya gagwe.
12:2,3
39A bo a na le monnawe yo o bidiwang Maria; ene o ne a nna fa dinaong tsa Morena, a reeditse lefoko la gagwe. 40Maretha ene a bo a kgoreletsegile thata ka go ba direla go le gogolo. A ba a tla a re: “Morena, a ga o re sepe, fa nnake a ntlogetse ke dira ke le nosi? Mo ree jaanong, a nthuse!”
41Mme Morena a mo araba a re: “Maretha, Maretha, o itshwenya ka tse dintsi, o bile o itlhokisa boiketlo. 42Mme se se batlegang ke se le sengwe fela. Fa e le Maria, o itlhaoletse kabelo e e molemo, e e se kitlang e tlosiwa mo go ene.”


text:
Go bonala e kete kgwedi ya Hirikgong, ke kgwedi ya diphuthego tsa kgotla di tshwarwa ke mapalamente mo dikgaolong tsa one, tsa bone, ka go farologana.
Re setse re kile ra kopana le dipolelo dingwe tse di neng tsa kaya fa mangwe mapalamente a ne a tshwara diphuthego tseo. Mme gompieno re ne ra kopana le polelo nngwe ke eo, e supa gore e ne ya re ka yone kgwedi eo, ngwagatlola, mopalamente wa Takatokwane Rre Friction Leuwe, a ne a tshwara phuthego ya kgotla kwa Salajwe.
Ka fatshe leno le namile, le atlhame, mme mafelo mangwe ga re a itse, gongwe bangwe ba bo ba ka botsa gore yone metse eo, e kae, e ntlha efe ya Botswana. Karabo e re, metse eo, Takatokwane le Salajwe, ke mengwe ya metse ya Kweneng Bophirima. A jaanong re re, o etela koo mme ga o itse tota kwa o go yang. Re re, tsena ka motse wa Letlhakeng o botse mme ba tlaa go baya tsela. Tsela nngwe e tlaa tswa, e lebe Bophirima mme e go gogele Takatokwane. E nngwe e tlaa tswa, e lebe bokone, eo e go gogela Salajwe. O sena go kaelwa tsela, o e wetse, o tlhwaafale o letse mpheetshane e seng jalo, le tlaa go siya.
Re botse ka maina a metse eo mme fa ba bua ba re, lefelo le motse wa Takatokwane o leng mo go lone, ke lefelo la mmu o morokwa, kana o morokwana. Ba re jalo he, leina la motse oo la thaega e le Takaethokwana, taka go rewa one mmu oo, taka e thokwana; mmu o morokwana. Ka dilo di a tle di nne di kgabisiwe, ga twe, ga direga jalo ka leina le. Fa le ntse le bidiwa la felela e le Takatokwane jaaka re utlwa le bidiwa gompieno. Go sale foo, bangwe ba le kgabisetse pele ba le bitsa ka sekgowa ba re Taketwo. Bangwe gape ba re motse oo, ke one Talktoquaint. Fa re botsa ka leina la Salajwe, ba ba neng ba bua ba re ga ba itse mme fa ba ntse ba fopholetsa ba utlwa leina le re Sala jwa, le raya gore, sala jalo. Gape ba re, ga ba itse gore yoo, o ne a sala go rileng. Re re, seo, e ne e le go go fa lesedi fela ka metse mengwe ya fatshe la rona. Jaanong, a re lekele pele.
Fa re ntse re tla le polelo, re utlwa e supa fa mopalamente Rre Friction Leuwe, a ne a gata fela jaaka mapalamente a mangwe a ne a gata ka nako ya diphuthego tsa bone. E le a gata jang Rre Leuwe? Ga twe, o ne a supa fa popagano le tirisanyo mmogo di ka thusa gore ditiro tsa ditlhabololo di bonale, motse o tswelele pele. Motswana a gatelele ka gore a re, ba le morafe, ba tshwanetse go dira ba le seoposengwe, ba le mowa o le mongwe .Fela jaaka
Motswana a rile, ‘E tlala ka melatswana,’ re utlwa gore Rre Leuwe a kopa morafe go mo ema nokeng gore ene le makhanselara ba kgone go dira tiro ya bone sentle; re re, gore tiro ya bone e tswelele, tema e se lale gope. Mme a nna a se ka a felela foo mopalamente. Ga twe a supa gore o eletsa go bona badirelapuso ba tshwerwe sentle, e bile ba dira le morafe ka kagiso le tshosologo; ke gore, ba phuthologile. A fetela pele a re, modirelapuso ke motho fela jaaka motho mongwe le mongwe mme le ene o kgona gore a fose, a se dire sentle. A kopa gore, e re fa golo gongwe modirelapuso a dirile phoso a gakololwe sentle.
Polelo ele ya phuthego ya Salajwe, re e fiwa ke Dikgang (Daily News) Hirikgong 10 2018.
Fa e bua ka fa e reng Rre Itebogeng Merafe o ne a bua ka teng a leboga, polelo ya re;
‘…..o ne a leboga mafoko a mopalamente a go tshwaragana le go dira mmogo.’
Potso e nne yone ya gale ya gore, a o bona go le phoso nngwe fa godimo fa. Fa phoso e le teng, ke efe, ke eng e le phoso mme o ka e baakanya jang? Re re, ga re itse gore o tlaa araba o reng mme rona re bona phoso e le gore go twe Rre Merafe o ne a leboga mafoko. Fa o botsa gore ke eng re re seo ke phoso, re re, ka tlhomamo, ga go lebogiwe tiro, go lebogiwa motho yo o neng a dira tiro eo.
E le sekai, a re re Wapitse o tsena fa go Sapelo mme o itela tlala. Ka o apeile, Sapelo ga a nne thata, o tsholela tsala ya gagwe. Wapitse o a ja, o a fetsa mme o raya Sapelo a re, ‘Ke a leboga rra o nthusitse.’ O fetela pele a re, ‘Ke lebogela dijo tsa gago di monate thata.’ Fa, re bona Wapitse a leboga Sapelo ka o mo file dijo. Mme gape o lebogela dijo tse a di filweng.
Jaanong fa Motswana a utlwa go twe Rre Merafe o ne a leboga mafoko a mopalamente, o tlaa botsaa gore mafoko ao, a lebogwa, a lebogiwa, a dirile eng. Karabo re e tlhoke ka jaana mafoko ga a a dira sepe. Tiro e dirilwe ke mopalamente, jaaka ba tle ba bue, a buisa phuthego. Jalo he, go tlhamalatsa Setswana, polelo e tshwanetse gore e re, Rre Merafe o ne a lebogela mafoko a mopalamente. E se re o ne a a leboga, foo, se a sokama Setswana.


text: 16 Go tswa foo, Kora+ morwa Isehare,+ morwa Kohathe,+ morwa Lefi,+ o ne a ema mmogo le Dathane le Abirame bomorwa Eliabe+ le One morwa Pelethe, ba ba tswang mo go bomorwa Rubene.+2 Ba ne ba ganetsana le Moshe, ba na le banna ba Baiseraele ba le 250, dikgosana tsa phuthego, ba ba tlhophilweng mo phuthegong, banna ba ba itsegeng.3 Ka jalo, ba ne ba phuthega mmogo+ mme ba ya kwa go Moshe le Arone ba bo ba ba raya ba re: “Re utlwile ke lona! Phuthego yotlhe e boitshepo,+ botlhe fela, e bile Jehofa o na le bone.+ Ke ka ntlha yang fa lo ikgodisetsa phuthego ya ga Jehofa?”4 Fa Moshe a utlwa seno, ka yone nako eo o ne a wela fa fatshe ka sefatlhego.5 Go tswa foo, o ne a raya Kora le botlhe ba ba neng ba mo eme nôkeng a re: “Mo mosong Jehofa o tla itsise gore ke mang yo e leng wa gagwe+ le gore ke mang yo o boitshepo le gore ke mang yo o tla mo atamelang,+ mme ope fela yo a tla mo tlhophang+ o tla mo atamela.6 Dirang seno: Itseeleng ditsholamolelo,+ wena Kora le botlhe ba ba go emeng nôkeng,+7 mme lo tsenye molelo mo go tsone lo bo lo baya maswalo mo go tsone fa pele ga ga Jehofa kamoso, mme motho yo Jehofa a tla mo tlhophang,+ ke ene yo o boitshepo. Go lekane ka lona bomorwa Lefi!”+8 Morago ga moo, Moshe o ne a raya Kora a re: “Tsweetswee, reetsang lona bomorwa Lefi.9 A lo tsaya seno e le selo se sennye mo go lona go bo Modimo wa Iseraele a lo tlhaotse mo phuthegong ya Iseraele+ e bile a lo letlile gore lo mo atamele gore lo dire tirelo ya mo motlaaganeng wa ga Jehofa le gore lo eme fa pele ga phuthego lo e direle,+10 le go bo a lo atameditse gaufi le ene mmogo le bomorwarraalona botlhe, e bong bomorwa Lefi? A jaanong lo leka go tsaya le boperesiti?+11 Ka lebaka leno, wena le botlhe ba ba go emeng nôkeng ba ba phuthegileng mmogo, lo ganetsana le Jehofa. Fa e le Arone ene, tota ke mang go bo lo ngongorega ka ene?”+12 Moragonyana Moshe o ne a roma gore go bidiwe Dathane le Abirame+ bomorwa Eliabe, mme ba ne ba re: “Ga re na go tla!13 A ke selo se sennye jalo go bo o re ntshitse kwa lefatsheng le le elelang mashi le tswina ya dinotshe go tla go re bolaela mo nageng?+ Jaanong, a gape o batla go itira mmusi o le nosi mo go rona?*14 Tota e bile, ga o a re tlisa mo lefatsheng lepe le le elelang mashi le tswina ya dinotshe+ e bile ga o a re naya boswa bope jwa tshimo le tshimo ya morara.* A o batla go gonya matlho a banna bao? Ga re na go tla!”15 Ka jalo, Moshe o ne a galefa fela thata mme a raya Jehofa a re: “O se ka wa retologa wa leba setlhabelo sa bone sa dijo tsa ditlhaka. Ga ke a tsaya tonki epe mo go bone e bile ga ke a gobatsa ope wa bone.”+16 Go tswa foo, Moshe o ne a raya Kora a re: “Wena le botlhe ba ba go emeng nôkeng, lo tle fa pele ga ga Jehofa kamoso, wena le bone le Arone.17 Mongwe le mongwe a tseye setsholamolelo sa gagwe a bo a tsenya maswalo mo go sone, mme mongwe le mongwe o tla isa setsholamolelo sa gagwe fa pele ga ga Jehofa, ditsholamolelo di le 250, mmogo le wena le Arone, mongwe le mongwe a tshotse setsholamolelo sa gagwe.”18 Ka jalo, mongwe le mongwe wa bone o ne a tsaya setsholamolelo sa gagwe mme ba ne ba tsenya molelo le maswalo mo go tsone ba bo ba ema fa kgorong ya tente ya bokopanelo mmogo le Moshe le Arone.19 Fa Kora a sena go phuthela botlhe ba ba mo emeng nôkeng+ ba ba ganetsanang le Moshe le Arone kwa tenteng ya bokopanelo, kgalalelo ya ga Jehofa e ne ya bonala mo phuthegong yotlhe.+20 Jaanong Jehofa o ne a raya Moshe le Arone a re:21 “Tswang mo gare ga setlhopha seno, gore ke tle ke ba nyeletse ka ponyo ya leitlho.”+22 Foo ba wela fa fatshe ka difatlhego mme ba re: “Ao tlhe Modimo, Modimo yo o nayang batho botlhe botshelo,*+ a boleo jwa motho a le mongwe fela bo tla dira gore o galefele phuthego yotlhe?”+23 Go tswa foo, Jehofa o ne a bua le Moshe a re:24 “Bua le phuthego eno mme o ba reye o re, ‘Tswang mo tikologong ya ditente tsa ga Kora, Dathane le Abirame!’”+25 Morago ga moo, Moshe o ne a ema mme a ya kwa go Dathane le Abirame, mme bagolwane+ ba Iseraele ba ne ba tsamaya le ene.26 O ne a raya phuthego a re: “Tsweetswee, katogelang kgakala le ditente tsa banna bano ba ba bosula mme lo se ka lwa kgoma sepe sa bone, gore lo se ka lwa gogolwa mo boleong jotlhe jwa bone.”27 Ka yone nako eo, ba ne ba tloga fa ditenteng tsa ga Kora, Dathane le Abirame, mo matlhakoreng otlhe, mme Dathane le Abirame ba ne ba tswa, ba ema fa kgorong ya ditente tsa bone mmogo le basadi ba bone, le bomorwaabone le bana ba bone ba bannye.28 Go tswa foo, Moshe o ne a re: “Lo tla itse ka seno gore Jehofa o nthomile gore ke dire dilo tseno tsotlhe, gore ga se tse di tswang mo pelong ya me:*29 Fa e le gore batho bano ba tla swa loso lo lo tshwanang le lwa batho botlhe e bile fa kotlhao ya bone e tshwana le ya batho botlhe, foo Jehofa e tla bo e se ene a nthomileng.+30 Mme fa Jehofa a dira sengwe se se sa tlwaelegang ka bone mme lefatshe le bulega* le bo le ba kometsa le sengwe le sengwe sa bone mme ba fologela mo teng ga Lebitla* ba tshela, ruri lo tla itse gore banna bano ba ne ba se ka ba tlotla Jehofa.”31 Fela fa a fetsa go bua mafoko ano otlhe, lefatshe le ne la phatloga ka fa tlase ga bone.+32 Mme lefatshe le ne la bulega* le bo le ba kometsa mmogo le ba matlo a bone le mongwe le mongwe yo e neng e le wa ga Kora+ le dithoto tsotlhe tsa bone.33 Ka jalo, bone le botlhe ba e neng e le ba bone ba ne ba fologela mo Lebitleng* ba tshela mme lefatshe le ne la ba khurumetsa, mo ba neng ba nyelela ba tswa mo phuthegong.+34 Fa ba goa, Baiseraele botlhe ba ba neng ba ba dikologile ba ne ba tshaba, ka gonne ba ne ba re: “Re boifa gore lefatshe le ka nna la re kometsa!”35 Go tswa foo, molelo o ne wa tswa kwa go Jehofa+ mme wa laila banna ba ba 250 ba ba neng ba isa maswalo.+36 Jaanong Jehofa o ne a raya Moshe a re:37 “Raya Eliasare morwa moperesiti Arone o re a ntshe ditsholamolelo+ mo molelong, ka gonne di boitshepo. Gape o mmolelele gore a gasetse molelo oo kgakala.38 Ditsholamolelo tsa banna bano ba ba neng ba leofa mme ba bolawa, di papetliwe di nne ditshesane gore di manegwe mo sebesong,+ ka gonne ba ne ba di isa fa pele ga ga Jehofa mme di ne tsa nna boitshepo. Di nne sesupo mo Baiseraeleng.”+39 Ka jalo, moperesiti Eliasare o ne a tsaya ditsholamolelo tsa kopore, tse di neng di tlisitswe ke ba ba neng ba fisiwa mme a di papetla gore go manegwe sebeso ka tsone,40 fela jaaka Jehofa a ne a mmoleletse ka Moshe. E ne ya nna selo se se gopotsang Baiseraele gore motho ope yo o sa tshwanelegeng* yo e seng wa losika lwa ga Arone a se ka a atamela gore a fise maswalo fa pele ga ga Jehofa,+ le gore ope a se ka a tshwana le Kora le ba ba neng ba mo eme nôkeng.+41 Mo letsatsing le le latelang, phuthego yotlhe ya Baiseraele e ne ya simolola go ngongorega ka Moshe le Arone,+ e re: “Lona ba babedi, lo bolaile batho ba ga Jehofa.”42 Fa phuthego e sena go phuthega mmogo gore e ganetsane le Moshe le Arone, foo ba ne ba retologela kwa tenteng ya bokopanelo, mme leru le ne le e khurumeditse, mme kgalalelo ya ga Jehofa e ne ya simolola go bonala.+43 Moshe le Arone ba ne ba ya fa pele ga tente ya bokopanelo+44 mme Jehofa o ne a raya Moshe a re:45 “Tswang mo phuthegong eno, gore ke e fedise ka ponyo ya leitlho.”+ Fa ba utlwa seno ba wela fa fatshe ka difatlhego.+46 Go tswa foo, Moshe o ne a raya Arone a re: “Tsaya setsholamolelo mme o tseye molelo mo sebesong+ o o tsenye mo go sone o bo o baya maswalo mo go sone mme o itlhaganelele kwa bathong o ye go kopa gore ba itshwarelwe maleo a bone+ ka gonne Jehofa o galefile. Petso e setse e simologile!”47 Ka yone nako eo, Arone o ne a se tsaya fela jaaka Moshe a ne a mmoleletse a bo a sianela kwa bathong mme petso e ne e setse e simolotse. Ka jalo, o ne a baya maswalo mo setsholamolelong e le gore a kope gore ba itshwarelwe maleo a bone.48 O ne a tswelela a eme fa gare ga baswi le batshedi mme la bofelo petso e ne ya emisiwa.49 Ba ba neng ba swa ka ntlha ya petso ba ne ba le 14 700, kwantle ga ba ba suleng ka ntlha ya ga Kora.50 Fa Arone a boela kwa go Moshe kwa kgorong ya tente ya bokopanelo, petso e ne e setse e emisitswe.


text:
161“Dilo tse ke di buile le lona gore lo se ka lwa kgopega.
2Ba tla lo kgaola mo disenagogeng; ee, nako e e tla e mongwe le mongwe yo o lo bolayang o tla itlhomang e le go direla Modimo.
3Ee, dilo tse ba tla di dira, ka gonne ga ba itse Rara le e seng nna.
4Dilo tse ke di lo boleletse gore motlhang nako e tlang, lo gakologelwe gore ke di lo boleletse.
“Ga ke a ka ka di lo bolelela go tloga tshimologong, ka gonne ke ne ke ntse ke na le lona.
5“Jaanong ke ya go ene yo o nthomileng, mme ga go ope wa lona yo o mpotsang a re: ‘O ya kae?’
6Mme bohutsana bo tletse mo dipelong tsa lona, ka ke lo boleletse dilo tseo. 7Mme ke lo bolelela boammaaruri, fa ke re: Go molemo go lona, fa ke tsamaya; gonne fa ke sa tsamae, Mogomotsi ga a ka ke a tla go lona. Mme fa ke tsamaya, ke tla mo romela go lona.
8Fa a sena go tla, o tla lemosa lefatshe boleo le tshiamo le katlholo;
9boleo, e le go sa dumeleng ga bone mo go nna;
10tshiamo, e le fa ke ya kwa go Rre, mme lo se ne lo tlhola lo mpona;
Baroma 4:25
11katlholo, e le fa molaodi wa lefatshe leno a atlhotswe.
14:30
12“Ke sa na le dilo tse dintsi go di lo bolelela, mme lo palelwa ke go di itshokela jaanong.
13Fela e tla re Mowa wa boammaaruri o sena go tla, o lo gogele mo boammaaruring jotlhe; gonne ga o nke o bua ka bogaona, mme o tla bua tsotlhe tse o di utlwang; o bile o tla lo itsise dilo tse di tlang.
1 Joh. 2:27
14Ona o tla nkgalaletsa; gonne o tla tsaya mo go tse e leng tsa me, o di lo itsise. 15Tsotlhe tse Rara o nang natso ke tsa me, ke ka moo ke rileng: ‘O tla tsaya mo go tse e leng tsa me, o di lo itsise.’
16“Morago ga sebakanyana ga lo nke lo tlhola lo mpona, mme morago ga sebakanyana gape lo tla mpona; gonne ke ya kwa go Rara.”
17Ke fa bangwe ba barutwa ba gagwe ba raana ba re: “Ke eng se o se re bolelelang, fa a re: ‘Morago ga sebakanyana ga lo nke lo mpona, mme morago ga sebakanyana gape lo tla mpona;’ le fa a re: ‘Ke ya kwa go Rara’?” 18Ba boa ba re: “Ke go reng, fa a re: ‘Morago ga sebakanyana’? Ga re itse se a se buang.”
19Jesu a lemoga gore ba rata go mmotsa; a ba raya a re: “A lo botsanya ka ga se ke se buileng, fa ke re: ‘Morago ga sebakanyana ga lo nke lo mpona, mme morago ga sebakanyana gape lo tla mpona’? 20Ammaaruri, ammaaruri ke lo raya ke re: Lo tla lela, lo tlhokofala, lefatshe lone le tla itumela. Lo tla hutsafala; mme khutsafalo ya lona e tla fetoga boitumelo. 21Mosadi, fa a belega, o na le bohutsana, ka nako ya gagwe e tlile. Mme e a re a sena go belega ngwana, a se ke a tlhole a gopola tlalelo ka ntlha ya boitumelo jwa gore motho o tsaletswe mo lefatsheng.
22Jalo le lona lo na le bohutsana jaanong, mme ke tla boa ke lo bona; dipelo tsa lona di tla itumela, mme ga go ope yo o tla lo amogang boitumelo jwa lona.
23“Motsing oo ga lo nke lo mpotsa sepe. Ammaaruri, ammaaruri ke lo raya ke re: Fa lo kopa Rara sengwe mo leineng la me, o tla se lo naya.
24Go fitlha nakong eno ga lo ise lo ke lo kope sepe mo leineng la me; kopang, mme lo tla amogela gore boitumelo jwa lona bo tlale.
25“Dilo tse ke di buile le lona ka diane; nako e e tla e ke se kitlang ke tlhola ke bua le lona ka yona ka diane, mme ke tla lo begela tsa ga Rara ka thanolo. 26Ka motlha oo lo tla kopa mo leineng la me, mme ga ke lo ree ke re, ke tla lo rapelela Rara; 27gonne Rara ka esi o a lo rata, ka lo nthatile, lo bile lo dumetse gore ke tswa mo Modimong.
28Ke dule kwa go Rara, ka tla mo lefatsheng; ke bile ke tlogela lefatshe, ke ya kwa go Rara.”
29Barutwa ba gagwe ba re: “Bona, jaanong ò bua ka thanolo, ga o bue seane sepe.
30Jaanong re itse gore o itse dilo tsotlhe, mme ga go batlege gore motho a go botse. Ke ka moo re dumelang gore o tswa mo Modimong.”
31Jesu a ba fetola a re: “A jaanong lo a dumela? 32Itseng, nako e e tla, e bile e setse e tsile, e lo tla faladiwang ka yona, mongwe le mongwe a ya ga gabo, lo ntlogela ke le nosi. Fela ga ke nosi; gonne Rara o na le nna.
Math. 26:31
Mar. 14:27
Joh. 5:4
33Dilo tse ke di buile le lona gore lo nne le kagiso mo go nna. Lo tla nna le pitlagano mo lefatsheng, mme namatshegang, ke fentse lefatshe.”


text:
131Jaanong Dafita a gakololana le balaodi ba dikete le ba makgolo le baetapele botlhe. 2Dafita a ba a raya phuthego yotlhe ya Baiseraele a re: “Fa go lo siametse le Morena, Modimo wa rona, o rata jalo, a re romeng go bitsa ba ga rona ba ba setseng mo dinageng tsotlhe tsa Iseraele le baperesiti le Balefi nabo kwa metseng ya mafulo a bone gore ba phuthegele go rona 3re be re ye go tsaya Letlole la Modimo wa rona, le tle kwano go rona; gonne ga re a ka ra le ela tlhoko ka malatsi a ga Saule.” 4Phuthego yotlhe ya re: “A go dirwe jalo!” Gonne tiro eo e ne e siame mo matlhong a morafe otlhe.
5Ke fa Dafita a kgobokanya Baiseraele botlhe go tloga nokeng ya Sigore ya Egepeto go ya go fitlha kwa Hamathe gore ba tsee Letlole la Modimo kwa Khiriathe-Jearime. 6Dafita a ba a bolola a na le Baiseraele botlhe, ba ya kwa Baala, ke kwa Khiriathe-Jearime yo e leng wa Juta, go tsaya teng Letlole la Modimo le le biditsweng ka leina la Morena yo o ntseng kwa godimo ga boKerubime.
7Mme ba pega Letlole la Modimo mo koloing e ntšhwa, ba e tlosa kwa ntlong ya ga Abinatabe, mme Usa le Ayo ba kgweetsa koloi. 8Mme Dafita le Baiseraele botlhe ba bina fa pele ga Modimo ka thata yotlhe, e le ka difela le ka dikwadi le ka diharepa le ka meropana le ka matlhao-a-mabogo le ka diphala.
9Jaanong ya re ba fitlha kwa seboaneng sa ga Khitone, Usa a ntsha letsogo, a tshwara Letlole, a bona dipholo di batla go le diga. 10Ke fa bogale jwa Morena bo tukela Usa, mme a mo itaya, ka a beile letsogo mo Letloleng, mo a bileng a swela teng fa pele ga Modimo. 11Mme Dafita a tlalelwa, ka Morena a gagotse Usa; felo foo ga bidiwa Pherese-Usa13:11 Ke go re: Kgagolo ya ga Usa. go fitlha letsatsing leno.
12Dafita a ba a boifa Modimo ka letsatsi leo a re: “Nka tlisa jang Letlole la Modimo kwa go nna?” 13Ke ka moo Dafita a se kang a isa Letlole kwa ga gagwe kwa motseng wa ga Dafita, mme a le faposetsa kwa ntlong ya ga Obete-Etomo wa kwa Gathe-Rimone.
14Mme Letlole la Modimo la nna dikgwedi tse tharo mo lapeng la ga Obete-Etomo mo ntlong ya gagwe. Mme Morena a tshegofatsa lelapa la ga Obete-Etomo le tsotlhe tse o neng a na natso.